Ukraine yakin Russia tak serang

Pemimpin Ukraine yakin pencerobohan jirannya, Russia, tidak akan berlaku walaupun mengakui wujud ancaman nyata disebalik tindakan Kremlin menempatkan kira-kira 100,000 tentera di sempadan negaranya.

Kenyataan itu dibuat bagi mengendurkan ketegangan yang menyusul setelah Ukraine menerima peralatan senjata daripada Amerika Syarikat (AS) dan sekutu Eropah bagi mempertahankan negara itu daripada diserang.

Moscow menafikan merancang serangan, walaupun telah menempatkan tenteranya di sempadan dengan Ukraine dalam beberapa minggu kebelakangan ini dan sedang mengadakan latihan ketenteraan di beberapa lokasi di Russia.

Tindakan itu menyebabkan AS dan negara Pertubuhan Perjanjian Atlantik Utara (NATO) tergesa-gesa bersiap sedia menghadapi kemungkinan perang.

Beberapa pusingan pertemuan diplomasi gagal membuahkan sebarang kejayaan, dan ketegangan semakin memuncak minggu ini apabila NATO berkata mereka sedang meningkatkan pertahanan di rantau Laut Baltik, manakala AS pula meletakkan 8,500 anggota tentera pada tahap berjaga-jaga kerana mungkin akan ditempatkan di Eropah sebagai sebahagian daripada pasukan tindak balas.

Perdana Menteri Britain, Boris Johnson juga berkata beliau bersedia menghantar tentera untuk melindungi sekutu NATO di Eropah.

AS dan sekutunya telah berikrar untuk mengenakan Russia dengan sekatan yang tidak pernah berlaku sebelum ini jika Moscow menghantar tenteranya ke Ukraine.

Jabatan Negara AS sebelum ini telah mengarahkan keluarga semua kakitangan di kedutaannya di Kyiv untuk meninggalkan negara itu, manakala Britain dan Kanada juga mengambil langkah sama.

Bagaimanapun, pemimpin Ukraine berusaha memastikan keamanan dan mengelakkan rakyatnya menjadi panik, namun ramai yang yakin Russia akan melakukan pencerobohan.

Menteri Pertahanan Ukraine Oleksii Reznikov berkata sehingga kini tiada alasan untuk mempercayai bahawa Russia sedang bersiap sedia untuk menyerang.

“Jangan bimbang, kita boleh tidur lena. Tidak perlu untuk mengemaskan beg anda,” katanya.

Kenyataan Reznikov menyusul beberapa jaminan diberikan Presiden Volodymyr Zelenskyy dan pegawai lain. Pada Isnin, Zelenskyy memberitahu bahawa keadaan negara adalah terkawal.

Bagaimanapun, Reznikov mengakui bahawa “terdapat senario berisiko pada masa depan.” – AP


Kejatuhan harga minyak, kadar faedah China jejas nilai ringgit

Ringgit ditutup rendah berbanding dolar Amerika Syarikat (AS) ekoran kebimbangan mengenai kelembapan ekonomi China selepas tanpa dijangka negara itu mengurangkan kadar faedah pada Isnin apabila ia melaporkan angka pengeluaran perindustrian dan jualan runcit yang lebih lemah daripada jangkaan.

Pada jam 6 petang, ringgit susut ke paras 4.4570/4595 berbanding dolar AS daripada 4.4435/4455 pada akhir urus niaga Jumaat lepas, lapor Bernama.

Seorang peniaga berkata bahawa yuan, yang mana ringgit mempunyai korelasi yang kukuh, juga berada di bawah tekanan selepas Bank Rakyat China (PBC) mengurangkan kadar faedah utamanya untuk kali pertama sejak Januari, mengurangkan kemudahan pinjaman jangka sederhana setahun sebanyak 10 mata asas kepada 2.75 peratus.

“Turut dilaporkan ialah kadar pengangguran di China bagi mereka yang berumur antara 16-24 tahun melonjak kepada 19.9 peratus pada Julai berbanding 19.3 peratus pada bulan sebelumnya, satu rekod tertinggi baharu.

“Selain itu, kebimbangan terhadap sekatan pergerakan akibat COVID-19 di China masih berterusan,” kata peniaga itu kepada Bernama.

Dalam pasaran minyak pula, harga terus menurun berikutan langkah Pertubuhan Negara-Negara Pengeksport Petroleum (OPEC) menurunkan unjuran permintaan minyak untuk 2022.

Minyak mentah Brent susut kepada US$93.80 setong, jatuh US$4.35 dan minyak mentah piawaian Amerika, West Texas Intermediate (WTI) turun US$88.06 setong, jatuh US$4.03.

Sementara itu, ringgit kebanyakannya ditutup lebih tinggi berbanding sekumpulan mata wang utama.

Ia meningkat berbanding dolar Singapura kepada 3.2379/2402 daripada 3.2406/2428 pada penutup Jumaat, naik berbanding pound kepada 5.3796/3826 daripada 5.3975/3999 dan melonjak berbanding euro kepada 4.5488/5514 daripada 4.5759/5780.

Bagaimanapun, ringgit susut berbanding yen Jepun kepada 3.3393/3415 daripada 3.3292/3310 sebelum ini.


Pfizer mohon kebenaran dos penggalak kepada kanak-kanak

Pfizer dan rakan kongsinya BioNTech berkata pada Selasa (26 April) memberitahu mereka telah mengemukakan permohonan kepada pengawal selia kesihatan Amerika Syarikat (AS) untuk kebenaran dos penggalak vaksin Covid-19 kepada kanak-kanak berumur 5 hingga 11 tahun.

Syarikat itu awal bulan ini melaporkan data daripada kajian peringkat pertengahan hingga akhir yang menunjukkan suntikan dos ketiga mereka meningkatkan perlindungan terhadap versi Covid-19 asal dan varian Omicron dalam kalangan kanak-kanak membabitkan kumpulan umur itu.

Bagaimanapun, tidak pasti berapa banyak permintaan yang ada untuk vaksin ketiga bagi kumpulan umur 5 hingga 11 tahun itu.

Hanya 28 peratus kanak-kanak berumur 5 hingga 11 tahun atau sekitar 8.2 juta, diberi vaksin sepenuhnya, menurut data dari Pusat Kawalan dan Pencegahan Penyakit (CDC) AS.

Terdapat juga beberapa keraguan berhubung keperluan untuk penggalak kepada kanak-kanak yang lebih muda memandangkan pengurangan risiko jangkitan teruk dan kemasukan ke hospital dalam kumpulan umur itu.

Pfizer dan BioNTech telah memfailkan pelepasan dos penggalak 10 mikrogram untuk kanak-kanak 5 hingga 11 tahun. Orang dewasa menerima dos 30 mikrogram vaksin.

AS membenarkan suntikan dos utama daripada Pfizer dan BioNTech untuk kanak-kanak berusia 5 hingga 11 tahun pada Oktober tahun lalu.

Pentadbiran Makanan dan Ubat-ubatan (FDA) AS pada Januari membenarkan penggunaan dos ketiga vaksin Covid-19 syarikat itu untuk kanak-kanak berumur 12 hingga 15 tahun.

Agensi itu juga telah membenarkan suntikan penggalak untuk kanak-kanak berumur 5 hingga 11 tahun yang menghadapi masalah imun.

Sementara itu, Moderna masih menunggu keputusan daripada pengawal selia AS mengenai penggunaan siri Covid-19 utamanya dalam kalangan kumpulan umur bawah 18 tahun.

Ia merancang untuk mengemukakan permohonan kepada FDA untuk kebenaran vaksin Covid-19 dalam kalangan kanak-kanak enam bulan hingga lima tahun menjelang akhir April. – Agensi


22,709 mangsa banjir Kelantan, Terengganu ditempatkan di 86 PPS

Seramai 22,709 mangsa banjir di Kelantan dan Terengganu masih ditempatkan di 86 pusat pemindahan sementara (PPS) sehingga malam ini.

Di TERENGGANU, setakat 8 malam, seramai 14,753 orang daripada 3,829 keluarga berada 65 PPS berbanding 16,183 orang daripada 4,223 keluarga pada 2 petang, lapor Bernama.

Sekretariat Jawatankuasa Pengurusan Bencana Negeri memaklumkan Kemaman merekodkan mangsa teramai iaitu 6,885 orang diikuti Hulu Terengganu (4,560), Dungun (2,517), Kuala Nerus (386), Kuala Terengganu (398) dan Setiu (tujuh).

Pegawai Daerah Kemaman Ahmad Farhan Abdul Wahab ketika dihubungi berkata walaupun cuaca di daerah itu bertambah baik dan panas terik sepanjang hari ini, terdapat beberapa lokasi seperti Kampung Pulau Tempurung dan Bandar Baru Bukit Mentok masih mengalami banjir termenung.

Jabatan Pengairan dan Saliran (JPS) melalui laman web https://publicinfobanjir.water.gov.my melaporkan tiada sungai melepasi paras bahaya setakat ini.

Di KELANTAN, jumlah mangsa banjir berkurangan kepada 7,956 orang berbanding 8,806 orang tengah hari tadi dengan kesemuanya ditempatkan di 21 PPS di Pasir Mas dan Tumpat.

JPS juga melaporkan semua sungai utama di negeri itu berada pada paras biasa.


Hospital Singapura semakin tenat hadapi lonjakan kes Covid-19

Jumlah pesakit Covid-19 di Singapura semakin melonjak secara mendadak sehingga memberi kesan kepada sistem kesihatan, khususnya apabila katil di unit rawatan rapi (ICU) hospital kini hanya berbaki 60 sahaja.

Kementerian Kesihatan Singapura (MOH) memaklumkan sejak semalam, kadar penggunaan katil di ICU secara kumulatifnya berada pada tahap 83.6 peratus, meningkat kira-kira dua pertiga daripada minggu lalu.

Sementara itu, daripada 306 katil di ICU, 64 daripadanya terpaksa digunakan untuk merawat pesakit Covid-19 dalam keadaan kritikal dan memerlukan alat bantuan pernafasan.

Kira-kira 107 daripadanya pula digunakan untuk memantau keadaan pesakit yang tidak stabil dan 135 katil lagi digunakan untuk merawat pesakit bukan daripada jangkitan Covid-19.

Pihak berkuasa republik itu turut memberi amaran tentang risiko terjadinya bebanan penjagaan kesihatan, di samping kapasiti katil di ICU masih diawasi dengan teliti.

Sebelum ini, Kerajaan Singapura merancang melonggarkan kawalan sempadan bagi membenarkan kemasukan pelancong divaksin lengkap dari beberapa negara, namun terpaksa menyambung semula sekatan ketat sehingga akhir November ini kerana lonjakan kes di republik itu, termasuk mengehadkan perhimpunan sosial hanya bagi dua orang.

Pegawai bertugas memaklumkan, peraturan sekatan hanya akan dilonggarkan apabila keadaan di hospital sudah stabil.

“Kakitangan penjagaan kesihatan dan hospital kami terus mengalami bebanan kerja yang luar biasa,” jelas Menteri Kesihatan, Ong Ye Kung minggu lalu.

Selain itu, Ong memaklumkan kapasiti katil di ICU akan ditambah sekiranya diperlukan, walaupun ia dijangka akan menjejaskan perkhidmatan biasa dan rawatan perubatan di hospital.

Jelasnya, secara purata pesakit di ICU akan dirawat di hospital dalam tempoh 15 hari hingga sebulan.

Singapura semalam melaporkan 3,174 kes dan 14 kematian akibat jangkitan Covid-19. – Agensi


Najib dijemput ke program scam, taikun hartanah nafi anjur WCEF

Jemputan kepada Datuk Seri Najib Razak merasmikan Forum Ekonomi China Sedunia (WCEF) adalah ‘scam’ apabila pengasasnya yang juga seorang taikun hartanah, Tan Sri Lee Kim Yew mendakwa program tersebut bukan dibawah anjurannya.

Dalam satu kenyataan, Kim Yew menjelaskan pihak penganjur secara salah menganjurkan majlis tersebut dengan menggunakan nama WCEF yang menyebabkan banyak kekeliruan dan menegaskan dirinya tidak mempunyai kaitan dengan acara tersebut.

“Saya mendapat tahu penganjur program pada 27 Dis menggunakan nama WCEF dan beberapa gambar lama di China dua tahun lalu dengan menggunakan nama WCEF kali ke-11. Ini pastinya menyebabkan kekeliruan.

“Penganjur program 27 Dis tidak sepatutnya menamakan program itu WCEF ke-11. Kali ini mereka menjemput bekas Perdana Menteri ke forum tersebut, seorang penjenayah yang menunggu hukuman dalam proses rayuan.

“Pastinya ia mendapat perhatian media, tapi saya ingin tegaskan, kita mesti menghormati kehakiman dan menegakkan undang-undang di Malaysia,” katanya dalam satu kenyataan hari ini.

Jelasnya lagi, forum tersebut pada asalnya diasaskan beliau pada 2009 tetapi sudah ditukar kepada Persidangan Ekonomi dan Teknologi China Sedunia (GCETS) dan bukannya WCEF, malah pada 16 Dis lalu sudah berlangsung satu majlis anjurannya di Shangri-La Rasa Sayang, Pulau Pinang.

“Nama forum sudah ditukar kepada World Chinese Economic Summit dan pada tahun ini pula ditukar kepada Global Chinese Economic and Technology Summit (GCETS).

“Baru-baru ini kami menganjurkan Global Chinese Economic and Technology Summit di Shangri-La Rasa Sayang, Pulau Pinang pada 16 December 2021,” katanya lagi.

Pada majlis 16 Dis lalu itu, Perdana Menteri Datuk Seri Ismail Sabri Yaakob dan Gabenor Pulau Pinang, Tun Ahmad Puzi Abdul Razak dijemput ke majlis tersebut.

Kim Yew berkata merasa malu kerana ada pihak yang bertanya kepadanya berhubung jemputan kepada Najib ke WCEF.

Beliau berkata pihak penganjur telah menggunakan nama WCEF sejak dua tahun lalu dan tidak seharusnya berbuat demikian.

“Insiden ini buat saya rasa malu tapi pada masa sama saya juga berbesar hati.

“Ia menunjukkan nama WCEF, yang dimulakan oleh saya pada peringkat awal, ada pengaruh kuat, dan tenaga positifnya membuatkan ramai orang ingin turut serta. Tetapi saya membantah plagiarisme,” katanya lagi.

Selain menyampaikan ucap tama, Najib juga menjadi tetamu kehormat untuk majlis anugerah dan makan malam pada malam ini.

Pada Julai tahun lalu, Mahkamah Tinggi Kuala Lumpur memutuskan Najib bersalah untuk tiga pertuduhan pecah amanah jenayah, tiga pertuduhan pengubahan wang haram dan satu pertuduhan salah guna kuasa dalam kes SRC International Sdn Bhd.

Pada 7 Disember lalu, Mahkamah Rayuan mengekalkan keputusan itu dan antara lain menyifatkan Najib sebagai memalukan negara.

Najib kini mengemukakan rayuan di peringkat Mahkamah Persekutuan.


Suspek bunuh isteri, bayi direman 7 hari

Lelaki yang disyaki membunuh isteri dan bayinya yang baru berumur tiga bulan di sebuah rumah di Kampung Bakar Batu di Johor Bahru direman tujuh hari bermula hari ini.

Tempoh reman hingga 11 Julai terhadap pencuci kapal berumur 24 tahun itu dikeluarkan Penolong Pendaftar Nur Izzaty Muhammad Zahari di Mahkamah Majistret Johor Bahru hari ini.

Perintah reman terhadap lelaki itu dikeluarkan bagi membolehkan kes tersebut disiasat mengikut Seksyen 302 Kanun Keseksaan.

Semalam, polis menahan lelaki terbabit di kawasan Permas Jaya di sini, beberapa jam selepas mayat dua beranak – wanita 26 tahun dan anak lelakinya, berusia tiga bulan – ditemukan di hadapan rumah mereka di Kampung Bakar Batu.

Ketua Polis Daerah Johor Bahru Selatan Asisten Komisioner Raub Selamat dilapor sebagai berkata, lelaki berkenaan ditahan ketika menunggang motosikal dalam keadaan berbogel pada 2.45 petang, dan polis turut merampas sebilah pisau pemotong daging daripada lelaki itu.

Menurutnya polis menerima laporan berhubung kematian dua beranak itu pada jam 12.42 tengah hari.

“Kejadian dipercayai berlaku kira-kira 12.30 tengah hari. Polis bertindak atas maklumat, sebelum berjaya membuat tangkapan ke atas suspek.

“Pada jam 2.45 petang, sepasukan polis dari Bahagian Siasatan Jenayah Ibu Pejabat Polis Daerah (IPD) Johor Bahru Selatan menahan suspek di kawasan Permas Jaya,” katanya.

Turut dirampas ketika tangkapan dibuat ialah sebilah pisau pemotong daging dan sebuah motosikal berwarna merah.


Warisan akan bawa usul RUU antilompat parti di DUN Sabah

Setelah beberapa wakil rakyatnya lari meninggalkan partinya, Datuk Seri Mohd Shafie Apdal berkata Warisan akan membawa usul persendirian supaya rang undang-undang antilompat parti dibentangkan pada sidang Dewan Undangan Negeri (DUN) Sabah akan datang.

Beliau berkata budaya lompat parti di Sabah akan menjadi semakin kritikal tanpa rang undang-undang untuk menyekatnya.

“Bagi kami, apa yang paling penting, seperti yang saya nyatakan sebelum ini, rang undang-undang itu mesti dibawa dan dibentangkan di DUN Sabah.

“Saya sudah sediakan usul persendirian berkaitannya, dan saya akan kemukakan kepada DUN sekiranya kerajaan negeri tidak berhasrat untuk membentangkannya.

“Ini dibenarkan oleh perundangan negara kita. Ia bertujuan untuk mengelakkan ketidakstabilan.

“Dah ada banyak parti tempatan… Bukan parti yang penting, sebaliknya isi (perjuangan dan hala tuju parti) yang paling penting,” katanya ketika ditemui pemberita selepas majlis berbuka puasa di Masjid Jamek Kampung Likas, malam tadi (15 April 2023).

Sehingga kini, Warisan kehilangan 11 daripada 23 ADUN yang memenangi Pilihan Raya Negeri 2020 di bawah tiket parti.

Mereka ialah Hassan A Gani Pg Amir (Sebatik), Dr Yusof Yacob (Sindumin), Mohamaddin Ketapi (Segama), Peter Anthony (Melalap), Juil Nuatim (Limbahau), Rina Jainal (Kukusan), Mohamad Mohamarin (Banggi), Chong Chen Bin (Tanjung Kapor), Norazlina Arif (Kunak), Datuk Awang Ahmad Sah Sahari (Petagas), dan George Hiew Vun Zin (Karamunting).


Pukulan maut dalam UMNO?

Bekas Setiausaha Agung Barisan Nasional, Tan Sri Annuar Musa mengingatkan individu yang mementingkan diri akan berdepan kekalahan paling teruk dalam dunia politik.

Menyatakan pendiriannya secara umum, Menteri Wilayah Persekutuan itu berkata hanya mereka yang mampu meluruskan order baharu politik akan berjaya.

“Mereka yang angkuh, bernostagia, dan masih perjuangkan kepentingan individu bakal menerima pukulan maut politik,” katanya hari ini.

Annuar berkata, order baharu politik nasional akan memberi kejayaan kepada pihak yang berjaya memperbetulkan kesilapan dan responsif kepada realiti serta keseimbangan baharu politik.

Politik dalaman UMNO sekarang ini semakin kacau selepas perhimpunan agung hujung Mac lalu, susulan keputusan untuk tidak bekerjasama dengan Bersatu dan Perikatan Nasional (PN) menghadapi Pilihan Raya Umum Ke-15 (PRU15) nanti.

Pada masa sama klip audio mirip suara Presiden UMNO, Datuk Seri Ahmad Zahid Hamidi sedang berbuat menerusi telefon dengan Presiden PKR, Datuk Seri Anwar Ibrahim ketika perhimpunan itu, pula tersebar.

Perbualan mesra yang turut merangka strategi politik tertentu, menyebabkan ahli akar umbi UMNO mula hilang kepercayaan terhadap Zahid dan mendesak beliau berundur.

Desas-desus juga tersebar mengatakan Majlis Kerja Tertinggi UMNO yang akan bermesyuarat Ahad ini mungkin meminta Zahid ‘berehat’, selepas beliau dilihat menjadi liabiliti kepada parti itu.


22 Mac lihat anak bulan Ramadan

Tarikh melihat anak bulan bagi permulaan 1 Ramadan 1444 di Malaysia akan akan dibuat pada 22 Mac (Rabu), umum Pejabat Penyimpan Mohor Besar Raja-raja, hari ini (15 Mac 2023).

Dalam satu kenyataan Pejabat Penyimpan Mohor Besar Raja-raja berkata Majlis Raja-raja telah bersetuju bahawa tarikh permulaan puasa Ramadan adalah berdasarkan ‘rukyah’ (melihat anak bulan) dan ‘hisab’ (pengiraan), lapor Bernama.

Tarikh permulaan puasa akan diisytiharkan pada malam itu melalui radio dan televisyen.

Kenyataan itu menyebut jawatankuasa-jawatankuasa berkaitan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu:

Melaka

Johor

Negeri Sembilan

Selangor

Perak,

Pulau Pinang

Kedah

Terengganu

Kelantan

Sarawak

Sabah

Pahang

Perlis

Wilayah Persekutuan


Empat MP Bersatu keluar parti akan berdepan akta lompat: Muhyiddin

Undang-undang antilompat parti akan dirujuk terhadap empat Ahli Parlimen (MP) Bersatu yang membuat keputusan keluar parti semalam, kata Tan Sri Muhyiddin Yassin.

Presiden Bersatu itu berkata kedudukan empat ahli parti itu yang mengikut jejak bekas Pengerusi Bersatu Sabah, Datuk Seri Hajiji Noor keluar parti akan ditentukan mengikut peruntukan dalam Perkara 49A Perlembagaan Persekutuan.

“Mengenai kedudukan empat Ahli Parlimen BERSATU yang bertanding menggunakan logo GRS pada PRU15, ia akan ditentu berdasarkan undang-undang antilompat parti bawah Perkara 49A Perlembagaan Persekutuan,” katanya dalam satu kenyataan hari ini.

Semalam, Hajiji dalam satu kenyataan mengumumkan pemimpin Bersatu Sabah keluar parti berkuat kuasa serta-merta.

Dalam pada itu, Muhyiddin yang juga Pengerusi Perikatan Nasional (PN) Naib Presidennya, Datuk Seri Dr Ronald Kiandee sebagai Ketua Bersatu Sabah yang baharu bagi menggantikan Hajiji.

Muhyiddin berkata, Ahli Parlimen Beluran itu akan bertanggungjawab menyelia dan menguruskan BERSATU Sabah serta PN Sabah sehingga penyusunan semula Bersatu dan PN negeri itu diputuskan oleh Majlis Pimpinan Tertinggi (MPT) Bersatu serta Majlis Tertinggi (MT) PN.

Walaupun kecewa dengan tindakan sekumpulan wakil rakyat dengan diketuai Hajiji keluar Bersatu Sabah setelah diangkat ke kedudukan tinggi oleh parti itu, Muhyiddin menegaskan Bersatu Sabah kekal wujud dan tidak lumpuh sebagaimana didakwa, kerana ia masih didukung sejumlah ahlinya yang terus setia bersama perjuangan parti.

“Saya kecewa dengan sikap mantan kepimpinan Bersatu Sabah tidak menunjukkan kesetiaan kepada parti yang telah meletakkan mereka pada kedudukan tinggi selepas Pilihan Raya Negeri (PRN) Sabah lalu. Lebih-lebih lagi, kemenangan mereka dalam PRN lalu adalah atas logo PN.

“Saya percaya ahli Bersatu di Sabah yang setia dengan perjuangan parti, akan terus kekal dalam Bersatu yang merupakan parti komponen PN pada peringkat Persekutuan.

“Kedudukan Bersatu Sabah kekal wujud serta berfungsi walaupun mantan Pengerusi Badan Pimpinan Bersatu Sabah, Hajiji, dan pengikutnya mengumumkan keluar parti,” katanya lagi.

Semalam, pemimpin Bersatu Sabah yang terdiri daripada empat MP dan 15 Ahli Dewan Undangan Negeri (ADUN), mengumumkan keluar parti selepas mempertimbangkan landskap politik Malaysia ketika ini, terutama di negeri itu.

Hajiji ketika mengumumkan perkara berkenaan memaklumkan, mereka akan menubuhkan sebuah parti tempatan yang baharu tetapi buat masa ini, mereka secara kolektif menjadi ahli Gabungan Rakyat Sabah (GRS).

Bagaimanapun, tindakan itu mencetuskan polemik berhubung status wakil rakyat daripada Bersatu Sabah terbabit yang bertanding menggunakan logo GRS pada Pilihan Raya Umum Ke-15 (PRU-15), berikutan undang-undang melarang wakil rakyat bertukar parti sudah dikuatkuasakan pada peringkat Persekutuan.


Sebar berita palsu Covid-19, suri rumah didenda RM5,000

Seorang suri rumah didenda RM5,000 oleh Mahkamah Sesyen Kangar hari ini selepas mengaku bersalah atas tuduhan menyebarkan berita palsu berkaitan penularan jangkitan Covid-19, April lepas.

Menurut laporan Bernama, Nor Sakinah Razelan, 31, membuat pengakuan itu di hadapan Hakim Musyiri Peet dan dia juga berdepan hukuman penjara selama lima bulan jika gagal membayar denda berkenaan.

Nor Sakinah didakwa menggunakan aplikasi status WhatsApp melalui nombor yang didaftarkan atas namanya, dengan niat untuk menyebabkan ketakutan atau kebimbangan kepada orang awam dengan menyebarkan berita tidak benar pada 10.31 pagi, di Lot 8664 Jalan Pauh, Kampung Belukar, Arau, 18 April lepas.

Tertuduh didakwa mengikut Seksyen 4(1) Ordinan Darurat (Kuasa-Kuasa Perlu) (No 2) 2021 yang memperuntukkan hukuman denda tidak melebihi RM100,000 atau penjara hingga tiga tahun atau kedua-duanya, jika sabit kesalahan dan dalam hal suatu kesalahan berterusan, tertuduh boleh didenda selanjutnya tidak melebihi RM1,000 bagi setiap hari selama kesalahan itu berterusan selepas sabitan.

Pendakwaan yang dikendalikan Pengarah Pendakwaan negeri Mohd Nordin Ismail memohon supaya Nor Sakinah yang mempunyai tiga anak dikenakan hukuman setimpal di atas perbuatannya sebagai pengajaran kerana memuat naik berita yang tidak sahih dan benar mengenai penularan Covid-19.

Peguam Mohd Hapiz Rajali yang mewakili Nor Sakinah merayu agar hukuman diringankan memandangkan tertuduh tidak bekerja manakala suaminya hanya seorang buruh selain menanggung perbelanjaan perubatan seorang anak lelakinya berusia tujuh tahun yang menghidap sakit buah pinggang.


‘Peluru BN’ disebut PM bukti niat jahat hasil siasatan buku Tommy

Bekas Presiden Majlis Peguam Malaysia Ambiga Sreenevasan berkata pengakuan Perdana Menteri sementara Datuk Seri Ismail Sabri Yaakob telah mencemarkan hasil siasatan terhadap buku bekas Peguam Negara Tan Sri Tommy Thomas.

Ia susulan kenyataan Ismail Sabri mengenai keinginannya supaya laporan hasil siasatan pasukan petugas khas itu digunakan sebagai ‘peluru Barisan Nasional’ (BN) untuk menyerang Pakatan Harapan (PH), kata Ambiga menurut Mkini.

Beliau dipetik sebagai berkata serangan terhadap bekas peguam negara berkenaan adalah sesuatu yang baharu dan tidak pernah terjadi sebelum ini.

Ambiga juga menganggap langkah diambil Ismail Sabri tersebut sebagai suatu bentuk serangan ke atas pentadbiran sistem kehakiman negara.

“Untuk mengakui ia (laporan siasatan) memang disediakan untuk menjadi peluru politik membuktikan wujud niat jahat di sebaliknya.

“Sebarang siasatan yang dijalankan kini tercemar kerana ini jelas merupakan penindasan politik,” kata Ambiga melalui Twitter yang dipetik MKini.

Dalam perhimpunan BN di Bagan Datuk semalam, Ismail Sabri mengakui dia bersetuju menyahklasifikasi laporan siasatan Putrajaya terhadap buku Thomas, My Story: Justice in the Wilderness, agar ia boleh dijadikan ‘peluru politik’ bagi menyerang PH, lapor Mkini.

Beliau mengakui telah meminta Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tengku Jaafar, untuk menyiarkan laporan itu di laman web kerajaan.

“Saya dah beri ‘peluru’… contohnya kita sudah dedahkan kepada umum tentang laporan oleh jawatankuasa khas, menyiasat Tommy Thomas.

“Saya dah beri peluru banyak-banyak. Saya sudah minta kepada menteri undang-undang supaya keluarkan dalam laman web Menteri Undang-Undang di bawah Jabatan Perdana Menteri (JPM) secara terperinci mengenai apa dilakukan dan kesalahan-kesalahan oleh Tommy Thomas,” katanya menurut Awani.

Sebelum ini, laporan 822 muka surat itu dibentangkan kepada Kabinet pada 30 September lalu selepas pasukan petugas itu menyelesaikan siasatan terhadap dakwaan dalam buku Tommy.

Antara lain, Tommy didakwa tidak mempunyai pengalaman untuk mengendalikan Jabatan Peguam Negara (AGC) dan satu-satunya penyelesaian yang diambilnya untuk menangani kelemahannya ialah melantik peguam luar.

Pasukan itu juga berpendapat Tommy mungkin melanggar undang-undang dan peraturan termasuk Seksyen 124I dan 203A Kanun Keseksaan, Seksyen 23 Kanun Keseksaan Malaysia, Akta Suruhanjaya Rasuah, Seksyen 8 Akta Rahsia Rasmi 1972, dan Seksyen 4 Akta Hasutan 1948.

Susulan itu, Polis Diraja Malaysia (PDRM) dilapor mencadangkan Tommy didakwa di mahkamah, dan telah mengemukakan empat kertas siasatan kepada Timbalan Pendakwa Raya (DPP) berhubung dakwaan salah laku bekas Peguam Negara itu.


Agong ajak rakyat sama-sama cegah ‘tsunami Covid-19’

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menasihati rakyat supaya tidak lalai dan mengambil sikap sambil lewa dengan arahan serta pematuhan prosedur operasi standard (SOP) di tempat tumpuan bagi mengekang penularan Covid-19.

Baginda juga menzahirkan kegusaran susulan kenaikan berterusan kes jangkitan Covid-19 yang telah mencecah lebih 3,000 kes positif harian.

Sehubungan itu, baginda menyeru rakyat supaya sentiasa berdisiplin dalam mematuhi arahan dan SOP ditetapkan kerajaan bagi mengelakkan negara ini dibadai tsunami Covid-19 seperti yang dialami beberapa negara di Asia Selatan dan Eropah.

Yang di-Pertuan Agong turut mengingatkan rakyat supaya tidak hilang fokus dan sentiasa berwaspada demi kesihatan dan keselamatan diri, ahli keluarga serta masyarakat kerana kesan gelombang keempat penularan wabak Covid-19 jika berlaku juga akan mengancam dan meruncingkan lagi ekonomi negara serta sosio ekonomi rakyat jelata.

Baginda juga menzahirkan kegusaran berikutan laporan terkini berkenaan penutupan beberapa sekolah akibat penularan Covid-19 dan kadar pematuhan SOP di beberapa majlis keraian dan bazar Ramadan di beberapa negeri masih belum mencapai tahap memuaskan.

“Turut membimbangkan apabila ada laporan yang menyatakan hosiptal swasta di Lembah Klang kini mengalami kekurangan katil bagi menampung jumlah pesakit susulan peningkatan kes Covid-19 sejak dua minggu lalu,” titah baginda.

Dilaporkan bahawa Kementerian Kesihatan Malaysia (KKM) turut meramalkan bahawa kes harian Covid-19 di negara ini boleh meningkat melebihi 3,000 selepas Aidilfitri sekiranya kurang pematuhan SOP yang secara langsung boleh meningkatkan nilai kebolehjangkitan.

Baginda juga mengingatkan rakyat supaya membuat pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekalipun tidak bergejala.

“Rakyat sewajarnya jujur pada diri sendiri dan masyarakat dengan mematuhi arahan kuarantin dan SOP bagi mengelak kemudaratan kepada masyarakat serta negara,” katanya.

Baginda menzahirkan keyakinan bahawa dengan kerjasama dan komitmen tinggi antara rakyat dan kerajaan, kita mampu sekali lagi melandaikan penularan jangkitan Covid-19 demi keselamatan diri dan kesejahteraan negara yang kita cintai bersama ini.


RM42 juta macam ‘kacang’ bagi Najib: Pendakwa

Mahkamah Rayuan di sini hari ini diberitahu dana SRC International Sdn Bhd berjumlah RM42 juta yang digunakan oleh Datuk Seri Najib Razak macam ‘kacang je’ bagi bekas perdana menteri itu.

Memetik laporan Bernama, Timbalan Pendakwa Raya ad-hoc Datuk V Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam pendengaran rayuan Najib terhadap sabitan dan hukuman penjara kerana penyalahgunaan RM42 juta dana SRC International.

Dua lagi hakim yang menganggotai panel itu ialah Datuk Has Zanah Mehat dan Datuk Vazeer Alam Mydin Meera.

Sithambaram berhujah (penggunaan) wang sebanyak RM42 juta itu macam ‘kacang jer’ (mudah diperoleh) bagi perayu (Najib) yang sebelum itu mengambil RM2.6 bilion sumbangan.

“Dalam kes ini, Najib mempunyai kawalan penuh ke atas syarikat (SRC) dan apabila beliau memerlukan wang, beliau mengambilnya. Yang Arif, sebelum itu, beliau telah mengambil RM2.6 bilion, ini hanyalah ‘kacang jer’ baginya,” kata Sithambaram dengan suara yang tinggi.

Tahun lalu, Najib memberi keterangan di Mahkamah Tinggi Kuala Lumpur yang beliau menerima RM2.6 bilion sumbangan daripada kerabat diraja Arab Saudi antara 2011 dan 2014.

Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.

Pendengaran rayuan itu bersambung.


Wanita buat persembahan hina Islam ditahan polis

Bukit Aman mengesahkan polis sudah menahan seorang wanita yang didakwa membuat persembahan menghina Islam di sebuah kelab baru-baru ini.

Setiausaha PDRM Datuk Noorsiah Mohd Saaduddin memberitahu wanita tersebut direman tiga hari hingga 12 Julai ini bagi membantu siasatan berhubung dakwaan membuat persembahan yang sengaja menghina penganut beragama Islam selepas tular video dalam media sosial.

“Ketika ini, suspek ditahan di Ibu Pejabat Polis Brickfields dan siasatan masih diteruskan,” katanya dalam kenyataan hari ini.

Semalam, Noorsiah berkata PDRM sedang menyiasat insiden itu yang tular di media sosial dan mendapat respons negatif masyarakat khususnya umat Islam.

Kes tersebut disiasat mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat) oleh Unit Siasatan Jenayah Terkelas, Jabatan Siasatan Jenayah Bukit Aman.

Siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian.

Terdahulu, tular sebuah video di aplikasi TikTok milik pengguna akaun @mie_8099 yang memperlihatkan seorang wanita membuka tudung dan baju kurung yang dipakainya selepas memperkenalkan diri sewaktu membuat persembahan di sebuah kelab di sekitar Taman Tun Dr Ismail, di sini.

Menerusi klip video berdurasi 53 saat itu, wanita berkenaan turut mengakui statusnya sebagai orang Melayu dan beragama Islam selain telah menghafal 15 juzuk al-Quran.

Sehubungan itu, Jabatan Agama Islam Wilayah Persekutuan hari ini dilaporkan turut menjalankan siasatan berhubung klip video terbabit.


Covid-19: Indonesia ramal kematian kembali meningkat dua minggu lagi

Indonesia meramalkan kes kematian di lima wilayah di negara itu bakal meningkat ke angka tertinggi dalam tempoh dua minggu akan datang, berdasarkan kemuncak gelombang penularan Covid-19 yang sedang berlaku.

Lima wilayah terbabit ialah Jakarta, Banten, Bali, Maluku dan Nusa Tenggara Barat, kata Menteri Kesihatan Republik Indonesia, Budi Gunadi Sadikin.

“Kami membandingkan ini dengan negara lain di mana kes kematian biasanya 15 hingga 20 hari daripada kemuncak penularan. Jadi walaupun wilayah seperti Jakarta menunjukkan penurunan jumlah kes, Bali juga, tetapi kemuncak kes kematian akan berlaku dua minggu selepas itu,” katanya pada Selasa, 22 Februari. 2022.

Wilayah lain yang mengalami kemuncak penularan, tetapi masih menunjukkan tanda penurunan, adalah Jawa Barat, Jawa Tengah, Jawa Timur, Papua, Sulawesi Utara, Lampung, Sulawesi Selatan, Sulawesi Utara, dan Sumatera Selatan.

Bagi mengelak peningkatan jumlah kematian, beliau mengingatkan orang ramai supaya melengkapkan dos vaksinasi mereka kerana katanya majoriti pesakit Covid-19 yang tidak terselamat adalah mereka yang mempunyai rekod vaksinasi yang tidak lengkap.

“Kami memerhatikan bahawa ramai daripada mereka yang tidak terselamat hanya diberi vaksin sekali dan mempunyai komorbiditi dan merupakan kumpulan yang lebih tua,” katanya.

Selain itu, Budi berkata 70 peratus rakyat Indonesia atau 189 juta penduduk telah divaksin dengan dos pertama.

Data Kementerian Kesihatan Republik Indonesia (Kemkes) menunjukkan pada Isnin negara itu mencatat 34,418 kes baharu Covid-19, berbanding 48,484 pada Ahad, menjadikan kumulatif positif kepada 5,231,923 kes.

Menurut kementerian itu pada Isnin, jumlah kematian akibat Covid-19 di Indonesia meningkat sebanyak 176 kepada 146,541, manakala 39,929 lagi pesakit telah sembuh, menjadikan jumlah keseluruhan kes pulih kepada 4,554,711.

Memandangkan kerajaan Indonesia sedang mempercepatkan program vaksinasi nasionalnya untuk membendung penularan virus itu, lebih 189.69 juta orang telah menerima dos pertama vaksin mereka, manakala lebih 140.42 juta telah lengkap divaksinasi. – Agensi


BNM kaji kesan kenaikan OPR selepas inflasi kekal tinggi

Bank Negara Malaysia (BNM) akan menilai kesan kenaikan kadar dasar semalaman (OPR) sebanyak 100 mata asas (bps) pada 2022 ke atas ekonomi Malaysia sebelum mengambil sebarang tindakan lanjut, kata Penolong Gabenor, Fraziali Ismail.

Beliau berkata OPR itu telah dinaikkan secara beransur-ansur kepada 2.75 peratus dan bank pusat mesti menilai kesannya terhadap keadaan ekonomi semasa, menurut laporan Bernama.

“Kita berada di landasan untuk mencapai sasaran sebagai contoh, tahun ini, inflasi di antara 2.8 peratus dengan 3.8 peratus dan pertumbuhan ekonomi pula di antara empat peratus dengan lima peratus,” katanya kepada pemberita selepas Ucapan Tahunan Gabenor BNM pada Forum Ekonomi Malaysia anjuran Persatuan Ekonomi Malaysia di Asia School of Business.

Terdahulu dalam ucaptamanya, beliau berkata dasar monetari akan terus mengimbangi risiko inflasi domestik dan pertumbuhan ekonomi, justeru, Jawatankuasa Dasar Monetari (MPC) BNM akan terus memantau kesan pelarasan OPR yang lepas ke atas ekonomi.

“Setakat ini, kesan pelarasan OPR yang lepas terhadap keadaan kewangan adalah teratur, tiada tanda-tanda pengetatan yang keterlaluan bagi penggunaan dan pelaburan, tanda-tanda penyederhanaan dalam kekuatan tekanan inflasi susulan jangkaan normalisasi inflasi, namun inflasi kekal tinggi,” katanya.

MPC BNM dijadual mengadakan mesyuarat ketiga pada 2 dan 3 Mei, 2023.

Fraziali berkata normalisasi tahap akomodasi dasar monetari yang seterusnya akan terlihat menerusi keadaan yang berubah, dan pada masa sama, MPC kekal berwaspada dengan faktor kos termasuk yang timbul daripada perkembangan pasaran kewangan yang boleh menjejaskan prospek inflasi.

Tekanan harga mungkin lebih berterusan berbanding jangkaan, katanya.

Beliau berkata oleh itu penting untuk menguruskan inflasi dalam memastikan pertumbuhan jangka panjang yang mampan.

“Sebarang pelarasan ke atas tahap akomodasi akan terlihat menerusi keadaan global dan domestik yang berubah-ubah serta implikasinya terhadap unjuran keseluruhan pertumbuhan dan inflasi domestik,” katanya.

Melalui laporan Tinjauan Ekonomi dan Monetari 2022 yang dikeluarkan BNM baru-baru ini, pertimbangan dasar monetari MPC akan tertumpu kepada pengurusan risiko inflasi di samping menyokong pertumbuhan ekonomi mampan pada 2023, dan sama seperti ekonomi lain, 2023 akan menjadi tahun mencabar bagi ekonomi Malaysia dengan pertumbuhan ekonomi diunjurkan lebih sederhana manakala inflasi dijangka kekal tinggi.

Dalam laporan itu, Gabenor BNM, Tan Sri Nor Shamsiah Mohd Yunus berkata pelarasan dasar monetari yang berlebihan boleh merencatkan pertumbuhan ekonomi negara, manakala kurang pelarasan pula boleh menyebabkan jangkaan inflasi tidak terkawal yang menjejaskan kuasa beli pengguna dan kemampanan pertumbuhan ekonomi.

“Dalam persekitaran ini serta selaras dengan mandat BNM di sisi undang-undang untuk menggalakkan kestabilan harga dan pada masa yang sama memberikan perhatian sewajarnya kepada perkembangan dalam ekonomi, MPC telah menaikkan OPR secara beransur-ansur dan terkawal.

“Memandangkan dasar monetari berfungsi dengan sela masa, tindakan mengekalkan OPR baru-baru ini membolehkan MPC menilai kesan daripada pelarasan OPR secara berturut-turut, di samping perkembangan keadaan yang mempengaruhi prospek pertumbuhan dan inflasi,” katanya dalam laporan itu.


Bangunan tertinggi dunia di Dubai bercahaya dengan Jalur Gemilang

Ketika Malaysia menyambut Hari Kebangsaan Ke-65 semalam, bangunan tertinggi di dunia, Burj Khalifa yang terletak di Dubai, Emiriah Arab Bersatu, bercahaya dalam warna Malaysia untuk turut meraikan dan memperingati hari kemerdekaan negara.

Warna warni Jalur Gemilang menutupi seluruh ruang Burj Khalifa dan boleh disaksikan menerusi klip video 49 saat yang dikongsi di laman Facebook bangunan pencakar langit itu.

“Malam ini, kami menyalakan #BurjKhalifa dalam sambutan Hari Kebangsaan Malaysia, mendoakan pertumbuhan dan kestabilan yang lebih tinggi,” kata pentadbir Facebook itu.

“#BurjKhalifa menyambut Hari Kebangsaan Malaysia dan mendoakan kesejahteraan dan kebahagiaan rakyat Malaysia.”

Sehingga jam 3.30 petang ini, kiriman itu dilihat lebih 57,000 penonton, 426 komen, 5,000 tanda suka dan lebih 1,000 kali dikongsi di Facebook.

Selain rakyat Malaysia, Menteri Kanan Pertahanan Datuk Seri Hishammuddin Hussein turut memberi komen “Thank you Dubai!”.

Klip video yang sama turut dikongsi di laman sosial rasmi Istana Negara termasuk laman TikTok, Facebook dan Instagram.

Ia juga menyatakan dalam catatan itu bahawa lagu Negaraku turut dimainkan di latar belakang semasa pertunjukan tayangan cahaya.

Di TikTok Istana Negara, klip 15 saat itu telah ditonton lebih 200,000 kali dengan lebih 700 komen daripada rakyat Malaysia.


Kes baharu turun, 30,831 pesakit Covid-19 meninggal sejak tahun lalu

Sebanyak 4,626 kes harian baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, turun berbanding 5,058 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan kumulatif kes positif sejak awal tahun lalu sehingga semalam meningkat kepada 2,688,149 kes.

Daripada jumlah kes positif itu, seramai 2,591,819 pesakit telah pulih, manakala 30,831 pesakit meninggal dunia.

Lima negeri kekal merekodkan jumlah kes positif tertinggi melebihi 200,000 iaitu Selangor sebanyak 767,296 kes; diikuti Johor (236,693 kes); Sabah (236,638 kes); Sarawak (251,568 kes); dan Kuala Lumpur (205,992 kes).

Sementara itu beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara kekal pada 0.97.

Lima negeri mencatat Rt melebihi 1.00, manakala negeri-negeri lain merekodkan Rt antara 0.72 dan 0.99.

Negeri Sembilan mencatat Rt 1.06 diikuti Perlis (1.05); Melaka (1.03); Pahang (1.02); dan Terengganu (1.00).

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Selepas kes baharu tertinggi, jumlah kematian juga tertinggi

Kementerian Kesihatan Malaysia (KKM) hari ini melaporkan jumlah kematian akibat Covid-19 dalam tempoh 24 jam sehingga 12 tengah hari tadi adalah sebanyak 98 kes.

“98 kes kematian baharu akibat jangkitan COVID-19 dilaporkan hari ini, jumlah kematian harian tertinggi pernah dilaporkan,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata, 27 kes kematian dilaporkan di Selangor, masing-masing 14 kes di Johor dan Kuala Lumpur dan masing-masing lapan di Kedah serta Negeri Sembilan.

“Lima kematian di Pulau Pinang, Sarawak (lima), masing-masing empat di Sabah dan Terengganu, Pahang (tiga), Kelantan (dua), Melaka (dua) dan masing-masing satu di Perak dan Labuan,” katanya dalam kenyataan hari ini.

Katanya, sebanyak 5,527 pesakit telah sembuh manakala 844 sedang dirawat di unit rawatan rapi dengan 430 memerlukan bantuan alat pernafasan.

Terdahulu beliau memaklumkan sebanyak 9,020 kes baharu jangkitan Covid-19 dilaporkan di seluruh negara hari ini, termasuk lima kes import, menjadikan jumlah kes aktif sekarang mencecah 76,218 kes.

Katanya, Selangor mencatatkan jangkitan harian tertinggi iaitu sebanyak 2,836 kes, diikuti Kelantan (907 kes) dan Negeri Sembilan (898 kes).

Enam negeri terus mencatat peningkatan bilangan kes harian tertinggi dengan lima daripadanya menunjukkan kenaikan membimbangkan.

“Selangor sahaja hari ini menunjukkan peningkatan yang mengejutkan apabila jangkitan naik sebanyak 784 kes kepada 2,836 kes berbanding 2,052 kes yang dicatatkan pada Jumaat,” katanya.

Manakala Kelantan pula merekodkan peningkatan kes harian baharu empat hari berturut-turut iaitu 907 pada hari ini, Jumaat (851), Khamis (754), Rabu (547), berbanding Selasa sebanyak 425 kes.

Wilayah Persekutuan Labuan pula daripada enam kes yang direkodkan pada Jumaat 28 Mei 2021, tetapi hari ini melonjak mendadak kepada 253 kes baharu positif jangkitan Covid-19.

Kes di Negeri Sembilan juga naik mendadak daripada 520 yang dicatatkan pada Jumaat menjadi 898 kes baharu hari ini, meningkat sebanyak 378 kes positif.

Perlis walaupun negerinya kecil namun peningkatan jangkitan hari ini juga membimbangkan apabila mencatatkan 19 kes, berbanding lapan kes semalam.


MCA gantung keahlian ahli perniagaan selepas bertemu Dr M

Susulan langkah bertemu dengan Tun Dr Mahathir Mohamad Mohamad sebelum ini, MCA bertindak mengambil tindakan disiplin terhadap seorang ahlinya yang juga ahli perniagaan terkenal, Tan Sri Lee Kim Yew.

Kim Yew seorang taikun terkenal digantung keahliannya selepas mengadakan pertemuan dengan Pengerusi Pejuang dan surat penggantungan sudah dihantar oleh Setiausaha Agung Datuk Chong Sin Woon atas arahan Presiden MCA, Datuk Seri Wee Ka Siong.

Dalam kenyataan hari ini, Kim Yew berkata selepas berbincang dengan Sin Woon, satu pertemuan dengan Ka Siong bakal diatur kedua-dua pihak.

Kim Yew berpendapat, walaupun keahliannya digantung, beliau masih boleh melakukan bahagiannya untuk menyumbang kepada parti dan masyarakat Cina.

Kedua, Sin Woon juga telah berjanji MCA akan menyiasat berhubung Cheah Chyuan Yong yang dikatakan menyimpan surat Jawatankuasa Pusat MCA yang perlu dihantar kepada Kim Yew untuk menghadiri sesi pendengaran sebelum ini dan menyebarkannya hingga Kim Yew dihubungi media sehari sebelum menerima surat berkenaan.

Mengulas mengenai surat penggantungan itu, Kim Yew tidak bersetuju dengan tindakan MCA dan akan merayu kepada Jawatankuasa Pusat.


Kedah di landasan tepat untuk berkembang, nikmati kemajuan: MB

Kedah berada di landasan yang tepat untuk terus berkembang dan menikmati kemajuan dari segi ekonomi berdasarkan kemasukan pelaburan ke negeri ini, kata Menteri Besar Datuk Seri Muhammad Sanusi Md Nor.

Katanya antara indikator yang boleh dibanggakan ialah nilai pelaburan yang diluluskan berjumlah RM68.3 bilion yang dicatatkan pada tahun lepas yang merupakan satu pencapaian luar biasa bagi Kedah.

“Pencapaian ini jauh mengatasi negeri-negeri lain yang sudah sedia maju dan dikenali sebagai negeri industri. Apa yang dicapai oleh Negeri Kedah Darul Aman juga merupakan satu rekod cemerlang dalam sejarah ekonomi negara,” katanya.

Beliau berkata demikian ketika menyampaikan sembah ucapan tahniah mewakili kerajaan dan rakyat Kedah pada Istiadat Menyembah Tahniah dan Penganugerahan Darjah dan Bintang Kebesaran sempena Ulang Tahun Hari Keputeraan Sultan Kedah Sultan Sallehuddin Sultan Badlishah ke-80 di Istana Anak Bukit, di sini hari ini.

Muhammad Sanusi berkata setakat suku kedua tahun ini pula Kedah telah menerima nilai pelaburan yang diluluskan berjumlah RM20 bilion dan angka itu melepasi sasaran RM10 bilion pelaburan tahunan dalam Pelan Pembangunan Kedah 2035.

Beliau berkata jika dinilai dari segi angka komitmen pelaburan dan juga nilai yang diunjurkan, dalam jangka pendek ia mungkin tidak mampu untuk memperlihatkan kesan perubahan bagi kehidupan rakyat.

Namun beliau menjelaskan, apa yang lebih penting ialah keyakinan yang ditunjukkan oleh komuniti industri dari dalam dan luar negara terhadap apa yang ada di negeri ini.

“Keyakinan komuniti pelabur ini juga pada hemat patik adalah cerminan pada nilai integriti yang sentiasa diberikan penekanan dalam setiap peringkat urus tadbir Kerajaan Tuanku,” katanya.

Pada istiadat itu, Sultan Sallehuddin menganugerahkan darjah dan bintang kebesaran kepada 62 penerima yang didahului Raja Muda Kedah Tengku Sarafudin Badlishah Sultan Sallehuddin.

Pada istiadat sama, baginda turut menganugerahkan kepada 63 penerima darjah dan bintang kebesaran sempena sambutan ulang tahun hari keputeraan baginda yang ke-79 tahun lepas.

Turut berangkat ke istiadat itu Sultanah Kedah Sultanah Maliha Tengku Ariff, Raja Puan Muda Kedah Che Puan Muda Zaheeda Mohamad Ariff serta Kerabat Diraja Kedah yang lain. – Bernama


Singapura kesan 3 kes tempatan varian Omicron BA.4, BA.5

Singapura pada Isnin merekodkan kes Covid-19 jangkitan tempatan melibatkan dua kes varian BA.4, dan satu kes varian BA.5, menurut Kementerian Kesihatan (MOH).

“Ini adalah kes komuniti pertama yang disahkan membabitkan varian BA.4 dan BA.5,” memetik laman sesawang MOH lapor Bernama.

Pusat Pencegahan dan Kawalan Penyakit Eropah baru-baru ini mengklasifikasikannya sebagai Varian Membimbangkan (VOC).

Varian BA.4 dan BA.5 dikesan melalui ujian terhadap sampel positif tindak balas rantai polimerase (PCR) serta disahkan melalui penjujukan genom (WGS).

“Semua kes sama ada tanpa gejala atau mempunyai simptom ringan seperti demam, batuk, hidung berair dan sakit tekak; dan tidak memerlukan kemasukan ke hospital.

“Mereka telah lengkap divaksinasi, dan menerima dos penggalak mereka,” menurut kenyataan itu.

Ketiga-tiga kes telah menjalani kuarantin kendiri setelah diuji positif COVID-19.

Varian BA.4 dan BA.5 pertama kali dilaporkan di Afrika Selatan pada awal 2022 dan sejak itu menjadi varian dominan.

Kedua-dua varian mengandungi mutasi spike protein dan dilihat menjejaskan sistem imun dan kadar keberjangkitan lebih tinggi berbanding BA.1 dan BA.2 yang menyebabkan gelombang Omicron awal tahun ini.

Memetik Pertubuhan Kesihatan Sedunia (WHO), sekurang-kurangnya 1,000 kes BA.4 dan BA.5 telah dilaporkan di sekurang-kurangnya 16 negara setakat 11 Mei 2022.

“Kami akan meningkatkan pengawasan dan terus memantau penularan BA.4 dan BA.5 di Singapura,” tambah kementerian itu.


Hadi Awang perjelas isu perbezaan akidah, ideologi setelah dikritik PH

PAS tidak menganggap parti itu satu-satunya kumpulan Islam kerana masih terdapat perkumpulan lain dan individu yang berpegang dengan akidah yang kukuh walaupun berbeza pendekatan, kata Presiden PAS Tan Sri Abdul Hadi Awang.

Menurutnya peringatan jika berlaku sesuatu yang membahayakan akidah bukan sahaja terletak kepada PAS, bahkan setiap umat Islam juga diwajibkan mencegah kemungkaran mengikut kemampuan masing-masing, khususnya kemungkaran aqidah.

“PAS tidak pernah menganggap mereka sahaja satu-satunya kumpulan Islam, kerana di sana terdapat kumpulan-kumpulan Islam yang lain dan individu yang tetap berpegang dengan akidah yang kukuh sekalipun berbeza pendekatan dengan PAS.

“Namun, kumpulan-kumpulan tersebut sama-sama berkewajipan memberikan peringatan sekiranya berlaku sesuatu yang membahayakan akidah,” katanya dalam kenyataan hari ini (21 September 2022).

Ahli Parlimen Marang itu turut menjelaskan perbezaan akidah dan ideologi setelah isu yang beliau bangkitkan sebelum ini berkaitan mereka yang tidak beriman dipolitikkan.

“Perkataan akidah seerti dengan perkataan iman, dan ia sama sekali tidak boleh disamakan dengan perkataan ideologi kerana akidah atau iman itu merupakan hidayah Allah SWT.

“Adapun ideologi pula ialah ciptaan manusia bersifat makhluk yang mempunyai banyak kelemahan, walaupun seseorang itu berakal dan berilmu.

“Akidah itu hanya beriman kepada Allah SWT sahaja sebagai Pencipta alam dan segala peraturan-Nya. Kepercayaan yang disimpul dengan teguh yang dinamakan iman itu tiada keraguan sedikit pun. Sekiranya ada keraguan, maka imannya tidak sah atau akidah yang disimpulkan itu terungkai,” katanya memberi penjelasan.

Abdul Hadi juga menjelaskan bahawa akidah atau iman bermaksud kepercayaan kepada Islam sebagai al-din (agama) daripada Allah SWT yang bersifat keagamaan yang sempurna, tidak seperti takrif agama yang lain.

Begitu juga katanya dalam soal politik, ekonomi dan lain-lain, wawasan akhirat mengikut perhitungan atau hisab akan dosa dan pahala, serta balasannya kelak. Islam sama sekali berbeza dengan ideologi yang berpisah daripada petunjuk agama.

“Akidah dan iman itu mempunyai sempadan yang wajib dijaga dalam semua urusan agama dan dunia, bahkan ia tidak boleh dilangkah dan dicerobohi sekali-kali. Dalam keadaan diri seseorang dan kumpulan itu dikawal oleh batas-batas iman dan kufur.

“Ideologi pula merupakan suatu teori yang menjadi sistem kepercayaan, hasil ciptaan manusia yang menjadi asas kepada tingkah laku seseorang. Pada lazimnya, ia merujuk kepada satu set kepercayaan yang menggerakkan suatu pergerakan politik dan sosial,” katanya.

Timbalan Pengerusi Perikatan Nasional (PN) itu berkata terdapat dalam kalangan bukan Islam yang tidak ekstrem dan tidak bermusuh, maka Allah SWT mengizinkan berhubungan dengan mereka.

“Hal ini penting bagi memperkenalkan Islam secara lebih dekat, atau bersaudara dengan kelompok tersebut dari segi kemanusiaan dengan menjaga sempadan iman diri kita sendiri.

“Malangnya, terdapat kalangan mereka yang terlanjur dalam hubungannya dengan bukan Islam, bahkan bercampur aduk tanpa sempadan. Sehinggakan, mereka melanggar sempadan yang memisahkan antara iman dan kufur, suatu aspek yang wajib diketahui dan difahami oleh setiap penganut Islam,” katanya.

Minggu lalu, Abdul Hadi dilaporkan berkata ramai dalam kalangan Pakatan Harapan (PH) yang tidak beriman dan tidak bermoral yang mana secara terbuka mengumpulkan kumpulan pemberi rasuah dan penerima rasuah.


Mangsa banjir positif Covid-19 sebanyak 419 orang, satu kes di PPS

Kementerian Kesihatan Malaysia (KKM) mengesahkan seramai 419 mangsa banjir positif Covid-19 dengan satu kes dikesan di pusat pemindahan sementara (PPS), setakat petang tadi.

Menurut Ketua Pengarah Kesihatan, Tan Sri Dr Noor Hisham Abdullah, sebanyak 193 kes penyakit berjangkit turut dikesan dalam kalangan mangsa banjir dengan paling tinggi membabitkan jangkitan saluran pernafasan akut iaitu 94 kes.

“Turut direkodkan ialah 67 kes penyakit kulit, 30 gejala acute gastroenteritis (AGE) dan masing-masing satu kes penyakit tangan, kaki dan mulut (HFMD) serta konjunktivitis,” katanya dalam kenyataan hari ini.

Setakat petang tadi, sebanyak 35,076 mangsa banjir masih terjejas yang ditempatkan di 219 PPS membabitkan lima negeri iaitu Kelantan, Pahang, Selangor, Negeri Sembilan dan Melaka.

Sementara itu, Dr Noor Hisham berkata, kes Covid-19 kembali merekodkan penurunan bawah 3,000 kes apabila sebanyak 2,778 dilaporkan sehingga jam 12 tengah hari tadi, menjadikan jumlah kumulatif kes jangkitan adalah sebanyak 2,741,179 sehingga kini.

Beliau berkata, daripada 2,778 kes harian yang dilaporkan pada hari ini, hanya 60 kes atau 2.2 peratus berada pada kategori tiga, empat dan lima manakala 2,718 kes (97.8 peratus) lagi adalah terdiri daripada kategori satu dan dua.

“Kes sembuh yang direkodkan ialah sebanyak 3,539 dengan jumlah kluster masih aktif ialah 218 termasuk dua kluster baharu.

“Jangkitan baharu membabitkan 2,649 penularan tempatan dan baki 129 kes import dengan 306 kes memerlukan rawatan di unit rawatan rapi (ICU).

“Sebanyak 170 kes pula memerlukan bantuan pernafasan,” katanya.

Beliau berkata, nilai kadar kebolehjangkitan (Rt) negara ialah 0.88 dengan Terengganu satu-satunya merekodkan nilai Rt 1.00 manakala Sarawak mencatatkan nilai Rt paling rendah iaitu 0.71.

Katanya, lima negeri pula mencatatkan nilai Rt di atas 0.90 iaitu Johor (0.95); Perak (0.94); Pulau Pinang (0.93), Kelantan (0.92) dan Putrajaya (0.91).

“Lapan negeri pula merekodkan bacaan Rt di atas 0.80 iaitu masing-masing 0.89 di Kuala Lumpur, Selangor dan Negeri Sembilan; Kedah (0.88).

“Perlis dan Pahang masing-masing merekodkan nilai Rt 0.87; Melaka (0.84); dan Sabah (0.81),” katanya.

Beliau berkata, selain Sarawak yang merekodkan nilai Rt bawah 0.80, Labuan turut mencatatkan bacaan Rt lebih rendah daripada paras nasional iaitu 0.76.


Konspirasi kantoi, UMNO 3.0 hanya rekaan alih perhatian

UMNO 3.0 tidak pernah ada, sebaliknya ia adalah cerita rekaan dan agenda untuk menutup konspirasi tertinggi kepemimpinan parti itu, kata Tan Sri Annuar Musa.

Bekas Setiausaha Agung Barisan Nasional (BN) itu berkata, ‘gerakan UMNO 3.0’ dibangkitkan semata-mata sebagai taktik untuk mengalihkan pemikiran ahli daripada isu yang melingkari diri sendiri.

Beliau mengulas berhubung gerakan UMNO 3.0 yang kononnya berusaha mengajak akar umbi menggantikan Presiden UMNO Datuk Seri Ahmad Zahid Hamidi.

“Umno 3.0?….tak habis habis dengan tektik mereka-reka cerita. Langsung tak takut berdosa.

“Umno tidak ada siri.Tiada 1.0,2.0 atau 3.0.. Yang pasti ada ialah NO ANWAR, NO DAP,” katanya dalam kenyataan, sebentar tadi.

Annuar mengingatkan pihak berkaitan supaya tidak cuba mengalihkan pemikiran ahli UMNO yang cuma mahu membebaskan diri daripada mereka yang mahu memperalatkan parti untuk kepentingan diri sendiri.

Tanpa menyatakan siapa yang dimaksudkan, beliau berkata, UMNO tidak mahu disebabkan beberapa individu parti itu dibenci dan akan kalah pada Pilihan Raya Umum (PRU).

Dalam hantaran di Facebooknya malam tadi Annuar beliau bersyukur kerana akar umbi UMNO sudah faham dengan apa yang berlaku di belakang tabir.

Katanya, walaupun mereka yang fanatik kepada individu berkenaan atas apa juga sebab dan berhempas pulas cuba menutup keraguan dan kebenaran, akar umbi telah sedar apa yang berlaku.

“Kerana kecewa agenda peribadi tidak diikuti, mereka mereka-reka kempen membenci, agar dapat disembunyikan konspirasi. Akhirnya Kantoi sendiri,” katanya.


Tolak Bersatu kerana tidak mahu dipatuk sekali lagi: Zahid

Keputusan menolak kerjasama dengan Bersatu kerana Barisan Nasional (BN) belajar daripada pengalaman semasa dipatuk dalam Pilihan Raya Negeri (PRN) Sabah yang lalu, kata Datuk Seri Ahmad Zahid Hamidi.

Pengerusi BN itu yang yakin akan menang besar di Melaka berkata langkah menolak kerjasama dengan Bersatu kerana tidak mahu dimanipulasi dan mendakwa mereka ditikam dari belakang sewaktu kerjasama di Sabah lalu.

“Ada yang mahu mengelakkan pertandingan tiga penjuru. Ada yang jangka kita akan berprestasi lebih buruk dari Pilihan Raya Umum Ke-14 (PRU-14). Namun jika ada pihak yang pernah menikam kita dari belakang dan pernah dipatuk sewaktu di Sabah, kita berazam tidak akan dipatuk di tempat yang sama.

“Kita tidak akan dimanipulasi dan ditunggangi semula. Kita takkan bekerjasama dengan Bersatu dalam PRN Melaka,” katanya ketika melancarkan jentera BN hari ini.

Zahid menyifatkan keputusan yang diambil tersebut ekoran suara akar umbi yang tidak mahu bekerjasama dengan Bersatu, bukan keputusan secara bersendirian.

“Ini suara akar umbi, saya sebagai Pengerusi BN harus akur. Namun, kita tidak perlu mengutuk seteru lawan, kita hanya cerita baik tentang kita, tentang apa yang boleh diberikan kepada pengundi.

“Kita tidak perlu khuatir dengan mereka, mereka bukan musuh kita, kita hanya seteru politik,” katanya lagi.

Jelasnya lagi, BN akan meletak calon muda dan baharu bagi menghadapi PRN Melaka nanti.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


GRS tiada masalah bentang RUU antilompat parti

Gabungan Rakyat Sabah (GRS) tiada bantahan terhadap pembentangan rang undang-undang anti lompat parti di Dewan Undangan Negeri (DUN) itu, kata Setiausaha Agungnya Datuk Seri Masidi Manjun.

Beliau berkata bagaimanapun, pemimpin parti komponen GRS perlu membincangkan perkara itu dengan lebih lanjut dan yakin pembentangan rang undang-undang tersebut di DUN Sabah boleh direalisasikan, menurut Bernama.

Menteri Kerajaan Tempatan dan Perumahan Sabah itu juga berkata rang undang-undang tersebut mampu mewujudkan kestabilan dalam pentadbiran kerajaan negeri dan adalah sesuatu yang baik untuk politik Sabah.

“Persoalannya ialah bila, adakah kita perlu mengadakan sidang khas untuk membahaskan rang undang-undang itu atau mungkin kita ingin pertimbang pelulusannya semasa sesi belanjawan yang dijadualkan sama ada pada November atau Disember…

“Bagaimanapun, saya tidak begitu pasti kerana saya bukan Speaker (DUN Sabah), saya tidak boleh memutuskan agenda mana yang perlu diputuskan (dalam sidang DUN) namun apa yang ingin saya katakan ialah kami tiada bantahan terhadap pembentangan rang undang-undang itu,” katanya.

Beliau berkata demikian kepada pemberita pada majlis sambutan Hari Pahlawan peringkat negeri serta pelancaran Bulan Kebangsaan dan kempen Kibarkan Jalur Gemilang di Padang Merdeka di sini yang dirasmikan oleh Yang Dipertua Negeri Sabah Tun Juhar Mahiruddin.

Khamis lepas, Rang Undang-Undang Perlembagaan (Pindaan) (No. 3) 2022 bagi mewujudkan larangan Ahli Parlimen bertukar parti menerima sokongan lebih dua pertiga dengan 209 daripada 220 Ahli Dewan Rakyat menyokong.

Pada hari sama, Presiden Parti Bersatu Sabah Datuk Seri Dr Maximus Ongkili yang juga Menteri di Jabatan Perdana Menteri (Hal Ehwal Sabah dan Sarawak) berkata adalah penting bagi DUN Sabah dan Sarawak untuk segera membentangkan undang-undang anti lompat parti kerana pindaan itu tidak terpakai kepada kedua-dua DUN.

Semalam, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata beliau telah dimaklumkan bahawa Sabah, Selangor, Pulau Pinang dan Negeri Sembilan akan meminda perlembagaan masing-masing bagi membolehkan pindaan itu dikuatkuasakan di peringkat negeri.


Saya tahu rakyat merindui kerajaan BN, undilah kami di Melaka: Zahid

Tidak dinafikan rakyat semakin merindui kerajaan Barisan Nasional (BN) dan perkara itu diakui Presiden UMNO, Datuk Seri Ahmad Zahid Hamidi yang meminta mereka menyokong gabungan itu dalam Pilihan Raya Negeri (PRN) Melaka nanti.

Zahid yang juga Pengerusi BN berkata langkah pertama untuk mengubati kerinduan rakyat kepada BN perlu ditunjukkan dalam PRN Melaka nanti dengan memilih mereka sebagai kerajaan negeri baharu walaupun pemimpin UMNO sendiri menjatuhkan kerajaan negeri itu sebelum ini.

“Majoriti rakyat Malaysia berbilang bangsa dan agama merindui pentadbiran kerajaan BN.

“Maka PRN Melaka langkah pertama untuk mengembalikan apa yang pernah negara kehilangan,” katanya dalam kenyataan menerusi hantaran Facebook malam ini.

Jelas Zahid, walaupun ditolak rakyat pada Pilihan Raya Umum Ke-14 lalu mereka tidak pernah merajuk, sebaliknya meneruskan perjuangan suci murni demi membela rakyat.

“Jelas keburukan yang diilustrasikan lawan semasa PRU-14 semata-mata permainan persepsi merebut kuasa. Malaysia tidak menuju negara bankrup, polisi dan dasar ekonomi BN terus diperakui, tiada masyarakat tersisih.

“Alhamdulillah BN tidak pernah merajuk dan berpaling daripada usaha mengembalikan kebenaran,” katanya lagi.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada PRU-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Zahid sepatutnya berundur, jadi perosak kestabilan negara: Wan Saiful

Datuk Seri Ahmad Zahid Hamidi yang sepatutnya berundur dan perlu mencermin dirinya yang selama ini menjadi perosak kestabilan negara, kata Ketua Penerangan Bersatu, Datuk Wan Saiful Wan Jan.

Wan Saiful membidas Presiden UMNO itu yang sedang berdepan puluhan pertuduhan kes mahkamah supaya sedar diri kerana punca negara tidak stabil adalah disebabkan sikap mementingkan diri dan rakus untuk berkuasa.

“Ada sesiapa boleh bagitahu apa jasa Zahid kepada negara? Ada sesiapa boleh ingat apa legasi Zahid? Zahid ini faedahnya apa?” katanya dalam satu kenyataan hari ini.

Wan Saiful juga mempersoalkan jasa Zahid selain hanya tahu mahu menjatuhkan kerajaan dengan membangkitkan krisis politik sebelum ini apabila menjadi dalang serta pencatur utama untuk memaksa mantan Perdana Menteri (PM) Tan Sri Muhyiddin Yassin berundur pada ketika rakyat sedang berdepan kesulitan.

“Semasa Muhyiddin bergelumang menyelesaikan masalah rakyat, ada sesiapa ingat apa yang Zahid buat untuk faedah rakyat?

“Jadi, apa sebenarnya faedah wujudnya manusia bernama Zahid dalam senario politik Malaysia hari ini? Yang paling jelas, Zahid lah dalang disebalik ketidakstabilan politik negara.

“Zahid dalang di sebalik 15 orang Ahli Parlimen (MP) UMNO mengkhianati kerajaan sendiri,” katanya lagi.

Selain itu, tekanan yang sedang dihadapi kerajaan Datuk Seri Ismail Sabri Yaakob ketika ini juga didakwa Wan Saiful berpunca daripada Zahid yang hanya tahu mendesak pilihan raya umum (PRU) diumumkan tetapi tidak berani mengadakan pemilihan parti sendiri.

“Zahid dalang di sebalik tekanan kepada Ismail Sabri hari ini. Zahid dalang yang pengecut menghadapi pemilihan parti sendiri.

“Zahid dalang yang akan terus berkomplot kerana terlalu desperate mahu menjadi Perdana Menteri,” ujarnya lagi.

Untuk rekod semasa krisis tahun lalu, Zahid bersama 15 MP menarik sokongan sehingga terjatuhnya kerajaan Perikatan Nasional (PN) dan Ismail Sabri yang juga Naib Presiden UMNO diangkat menjadi PM baharu.

Menurutnya lagi, Zahid tidak layak untuk bercakap mengenai soal membela rakyat walhal diri sendiri terpalit dengan jenayah menyeleweng duit rakyat, ia terbukti dengan pendakwaan yang sedang dihadapi di mahkamah ketika ini.

“Sewaktu Muhyiddin bertungkus lumus membela nasib rakyat,Zahid berpeluh di mahkamah. Bukan untuk negara, tetapi sebab dituduh perlakuan jenayah seleweng duit.

“Semasa Muhyiddin bergelumang menyelesaikan masalah rakyat, ada sesiapa ingat apa yangZahid buat untuk faedah rakyat? Jadi, apa sebenarnya faedah wujudnya manusia bernama Zahid dalam senario politik Malaysia hari ini?” ujarnya lagi.

Justeru, Wan Saiful menambah, Presiden UMNO itu juga adalah dalang yang jelas disebalik ketidakstabilan politik negara.


Bursa Malaysia ditutup rendah

Bursa Malaysia ditutup rendah hari ini (22 September 2022), menyertai penjualan ekuiti global selepas Rizab Persekutuan (Fed) Amerika Syarikat (AS) menaikkan kadar faedah untuk mengekang inflasi yang berleluasa.

Pada jam 5 petang, penanda aras FTSE Bursa Malaysia KLCI (FBM KLCI) susut 8.02 mata, atau 0.55 peratus, kepada 1,439.16 daripada 1,447.18 penutup Rabu.

Indeks penanda aras dibuka 2.31 mata lebih rendah pada 1,444.87, kemudian bergerak antara 1,435.76 dan 1,448.51 sepanjang sesi dagangan.

Di pasaran yang lebih luas, kaunter rugi mengatasi kaunter untung sebanyak 447 berbanding 372, manakala 424 kaunter tidak berubah, 1,147 tidak diniagakan dan sembilan yang lain digantung.

Jumlah dagangan susut kepada 2.17 bilion unit bernilai RM1.68 bilion berbanding 2.34 bilion unit bernilai RM1.66 bilion pada Rabu.

Bursa tempatan melanjutkan kerugian semalam untuk dibuka rendah hari ini dan kebanyakannya kekal dalam jajaran negatif sepanjang sesi dagangan dengan sentimen kekal berhati-hati selepas Fed menaikkan kadar faedah sebanyak 75 mata asas (bps).

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata, indeks utama di peringkat serantau juga ditutup lebih rendah berikutan petunjuk negatif secara meluas daripada Wall Street semalaman.

“Sentimen mendapat kesan tambahan daripada peningkatan perang Russia dengan Ukraine.

“Di tanah air, kami percaya sentimen pasaran jangka pendek akan kekal berhati-hati dengan turun naik yang lebih besar disebabkan ketidaktentuan dalam ekuiti global.

“Kami menganggarkan FBM KLCI akan mengalami beberapa halangan kerana sokongan pada 1,450 telah dipecahkan, dan tahap sokongan seterusnya akan berada pada 1,430 diikuti 1,400 manakala rintangan pada 1,480,” katanya menurut Bernama.

Di peringkat serantau, Nikkei 225 Jepun susut 0.58 peratus kepada 27,153.83; Indeks Hang Seng Hong Kong turun 1.61 peratus kepada 18,147.95′ dan Kospi Korea Selatan susut 0.63 peratus kepada 2,332.31.

Indeks SSE Shanghai susut 0.27 peratus kepada 3,108.91, manakala Indeks Straits Times Singapura 0.04 peratus lebih baik pada 3,263.24.

Dalam kalangan saham wajaran tinggi Bursa Malaysia, Maybank susut dua sen kepada RM8.71; Public Bank susut satu sen kepada RM4.39; dan Petronas Chemicals turun 11 sen kepada RM8.50. CIMB susut tujuh sen kepada RM5.38 dan IHH Healthcare turun 10 sen kepada RM6.

Bagi saham aktif, Top Glove susut 1.5 sen kepada 63 sen; Vinvest turun empat sen kepada 19 sen; RGB International meningkat satu sen kepada 14 sen; dan Ecoscience meningkat 1.5 sen kepada 31.5 sen manakala Sapura Energy tidak berubah pada empat sen.

Di papan indeks, Indeks FBM Emas turun 36.54 mata kepada 10,293.55; Indeks FBMT 100 susut 38.38 mata kepada 10,032.25; dan Indeks FBM Emas Shariah susut 31..67 mata kepada 10,358.22.

FBM ACE memperoleh 40.53 mata kepada 4,818.65 dan FBM 70 menokok 21.75 mata kepada 12,554.30.


CDC syor wanita hamil ambil vaksin Pfizer, Moderna atau J&J

Kementerian Kesihatan (KKM) memaklumkan sebanyak 70 kes kematian wanita hamil disebabkan jangkitan Covid-19 dilaporkan sehingga 9 Ogos lalu berbanding sifar kes yang direkodkan pada 2020 akibat komplikasi wabak itu.

Sehubungan itu, KKM menggesa wanita hamil mendapatkan suntikan vaksin dalam usaha mengurangkan risiko jangkitan Covid-19.

Ketua Pengarah Kesihatan, Tan Sri Dr Noor Hisham Abdullah berkata berdasarkan berdasarkan anggaran ibu hamil setahun, peratus ibu hamil yang mendaftar untuk mendapatkan vaksin di aplikasi MySejahtera masih rendah iaitu sebanyak 40 peratus.

Katanya pengambilan vaksin perlu dilengkapkan sebelum memasuki fasa akhir kehamilan iaitu trimester ketiga dan mereka yang masih belum menerima janji temu untuk vaksinasi boleh menghubungi klinik kesihatan terdekat bagi mempercepatkan proses janji temu.

Menurutnya purata kes Covid-19 bagi wanita hamil mulai Januari sehingga Mei tahun ini adalah sebanyak dua kes pada setiap bulan, namun berlaku peningkatan kes kematian mendadak sejak Jun iaitu 17 kematian.

“Data menunjukkan dua kes daripada jumlah tersebut telah menerima dos pertama vaksin manakala 15 kes yang lain tidak menerima vaksinasi selain 47 peratus daripada kes kematian yang dilaporkan mempunyai komorbiditi,” katanya dalam kenyataan, hari ini.

Beliau berkata sebanyak 3,396 kes Covid-19 dilaporkan dalam kalangan ibu hamil di Malaysia sejak Mac 2020 sehingga Jun 2021.

Katanya jumlah kes yang dilaporkan semakin meningkat mulai Oktober 2020 dengan purata 200 kes jangkitan sebulan iaitu lonjakan kes adalah pada Mei 2021 (850 kes) dan Jun 2021 (899 kes).

Sementara itu, Pusat Kawalan dan Pencegahan Penyakit (CDC) Amerika Syarikat (AS) berkata analisis baharu menunjukkan pengambilan vaksin Covid-19 tidak meningkatkan risiko keguguran.

CDC mengatakan bahawa ia tidak menemui masalah keselamatan bagi wanita hamil dalam analisis baharu atau kajian yang dilakukan sebelumnya.

Menurut CDC wanita hamil boleh menerima salah satu daripada tiga vaksin yang diberi kebenaran kecemasan – Pfizer (PFE.N), Moderna (MRNA.O) atau Johnson & Johnson (JNJ.N).


Empat aplikasi mudahkan urusan jemaah haji di Tanah Suci

Mudah, penuh dengan maklumat dan mesra pengguna.

Itulah kelebihan bakal diperoleh apabila menggunakan empat aplikasi yang dibangunkan oleh Lembaga Tabung Haji (TH) ketika berada di Makkah iaitu THhujjaj, Hajjmobility, E-Taib dan E-bimbingan sempena musim Haji tahun ini.

Pengarah Operasi Bahagian Teknologi Maklumat Haji TH Shamsul Kamar Hussein Kamal berkata aplikasi itu bukan sahaja boleh menjadi saluran maklumat penting untuk petugas tetapi juga mampu menjadi rujukan kepada pelbagai persoalan bagi 14, 306 jemaah Malaysia.

Beliau berkata lebih menarik, pengguna mampu menguasainya dalam tempoh yang singkat meskipun warga emas serta mereka yang kurang cekap menggunakan teknologi.

“Sebenarnya terdapat peningkatan pemahaman tentang teknologi maklumat dalam kalangan warga emas sekarang ini tetapi bagi mereka yang ada masalah akan dibantu oleh petugas terutama ketika menggunakan THhujjaj.

“THhujjaj ini memang mudah digunakan… jemaah haji yang pertama kali pun tak perlu risau kerana ia sangat mudah dan semua isu berkaitan haji boleh diperoleh daripada aplikasi itu,” katanya kepada pemberita di Bangunan Al Jandriah di sini.

Shamsul Kamar juga berkata tempoh dua tahun tidak bertugas di Makkah akibat COVID-19 telah digunakan sebaiknya oleh pasukan teknologi maklumat TH untuk melakukan penambahbaikan sistem sedia ada malah berpeluang mencipta aplikasi baharu.

Mengakui peredaran teknologi yang semakin pantas, beliau berkata TH juga tidak ketinggalan dalam mendapatkan penggunaan sistem terbaik dan terkini agar tidak membebankan jemaah haji kelak.

“Proses pembangunan digitalisasi dilakukan setelah TH melihat keperluan untuk memudahkan jemaah… kita mulakan THhujjaj ini dah lebih empat tahun termasuk mengkaji apa yang boleh ditambah baik dengan membuat pelbagai versi percubaan.

“Semasa tempoh Perintah Kawalan Pergerakan dua tahun lepas ia telah siap tetapi tidak dapat dilakukan sesi ujian kerana sistem ini hanya boleh digunakan di Makkah,” katanya.

Shamsul Kamar berkata Hajjmobility pula akan membantu petugas memantau semua pergerakan jemaah terutama dalam menyusun pengangkutan dan penginapan malah sistem ini mampu mengurangkan kesilapan pengurusan ketika di Tanah Suci. – Bernama


Himpunan Solidariti pemuda Kedah untuk MB Sanusi

Pemuda PAS dan Perikatan Nasional (PN) Kedah berhimpun di Sungai Petani bagi menyatakan sokongan kepada Menteri Besarnya, Datuk Seri Muhammad Sanusi Md Nor.

Ketua Pemuda Pas Negeri Kedah, Nasron Othman berkata Himpunan Solidariti itu turut disertai kira-kira 700 peserta yang berkonvoi sejak 4 petang bermula dari Pinang Tunggal ke seluruh Parlimen Sungai Petani sebelum berakhir di Padang Awam Taman Keladi.

“Tujuan diadakan Himpunan Solidariti ini adalah sebagai tanda sokongan kepada Menteri Besar Kedah dan kita mengharapkan agar PN terus diberi kepercayaan memimpin negeri ini selepas Pilihan Raya Negeri (PRN),”katanya ketika melancarkan Jentera Pilihanraya Pemuda PN dan Santai Anak Muda (Samudera) Parlimen Sungai Petani, pada Ahad, lapor Sinar Harian.

Turut hadir, Naib Ketua Pemuda PAS Pusat, Hanafi Jamaludin dan Timbalan Ketua Pemuda PN Kedah, Safuan Sabari.

Dalam pada itu, Nasron berkata, kehadiran penyokong di luar jangka itu menunjukkan gelombang anak muda yang sentiasa menyokong PN.

Malah beliau yakin gelombang sokongan itu bukan sahaja dapat dilihat di Kedah namun turut berlaku di negeri-negeri lain.

“PN diyakini akan kekal mempertahankan kerusi Dewan Undangan Negeri (DUN) Pantai Merdeka dan Sidam dalam kawasan Parlimen Sungai Petani, seterusnya merampas kembali DUN Bakar Arang pada PRN nanti,”katanya.

Beliau turut menyifatkan ancaman serta serangan pihak lawan tidak akan melemahkan semangat PN untuk terus mencipta kemenangan pada PRN tidak lama lagi.


Baru sekarang DAP fikirkan mengenai perpaduan, kerjasama

DAP dengan rasa tidak malu menghulurkan perdamaian terhadap kerajaan baharu yang bakal dibentuk Datuk Seri Ismail Sabri Yaakob, sedangkan sebelum ini parti itu juga memainkan peranan menolak tawaran Tan Sri Muhyiddin Yassin untuk sama-sama memulihkan negara.

Muhyiddin ketika menjadi Perdana Menteri telah berusaha menyatukan rakyat untuk memerangi pandemik Covid-19, tetapi blok pembangkang, khususnya Pakatan Harapan (PH) menjadikannya isu politik dan menolak mentah-mentah cadangan kerjasama bipartisan dikemukakan.

PH dan sekutu mereka – Blok 15 UMNO – menganggap cadangan kerjasama oleh Muhyiddin semata-mata untuk menyelamatkan Kerajaan Perikatan Nasional (PN) dan jawatan Perdana Menteri.

Sedangkan jika dilihat kepada tujuh syor yang dikemukakan itu semuanya menjurus kepada memerangi pandemik Covid-19 dan usaha memulihkan ekonomi negara serta rakyat.

Agihan bantuan tambahan yang ditawarkan kepada Ahli Parlimen sebanyak RM300,000, dianggap ‘sogokan’, sedangkan Muhyiddin telah menyatakan bahawa ianya bertujuan membeli bakul makanan untuk diagihkan kepada rakyat yang memerlukan.

Untuk rakyat bukan untuk diri Ahli Parlimen sendiri.

Apa yang ditawarkan Muhyiddin itu, semuanya untuk rakyat, tetapi blok pembangkang dan Blok 15 menjadikannya isu politik, kononnya Muhyiddin mahu menyelamatkan jawatannya.

BACA: Bersama Memulihkan Negara

Sekiranya Muhyiddin mahu menyelamatkan jawatannya, banyak lagi cara yang boleh dilakukan tak kira bersih atau kotor, seperti dilakukan pembangkang dan Blok 15 yang lebih kotor mainannya.

Tetapi sekarang, setelah gagal mengangkat ‘boneka’ mereka menjadi Perdana Menteri, DAP menghulurkan perdamaian dengan harapan Ismail Sabri akan membentuk kerajaan perpaduan.

Lagipun, Ismail Sabri pernah mengingatkan bahawa DAP tidak layak untuk bercakap mengenai perpaduan kerana parti itu sendiri mengamalkan perkauman.

Tidak perlu DAP menunjuk pandai mengingatkan tanggungjawab seseorang Perdana Menteri kepada negara dan rakyat, kerana semua rakyat tahu tugas yang perlu digalas melibatkan semua kaum tanpa mengira agama dan latar belakang.

Kenyataan Setiausaha Agung DAP Lim Guan Eng yang mengingatkan Ismail Sabri mengenai tanggungjawab itu hanyalah sandiwara setelah gagal meletakkan ‘boneka’ mereka.

Sama juga dengan perdamaian yang dihulurkan kepada Ismail Sabri hanyalah ‘permainan’ parti itu dan rakan-rakan mereka dalam PH.

“Tugas utama Ismail adalah menyatukan semua rakyat untuk memperbaiki kegagalan dan kesilapan dalam memerangi Covid-19 yang telah menyebabkan 13,713 kematian dan 1,513,025 jangkitan,” kata Guan Eng yang masih tidak dapat menerima hakikat bahawa belum ada lagi negara lain di dunia, hatta negara maju sekali pun, yang berjaya mengawal wabak itu.

Keputusan siapa Perdana Menteri Ke-9 Malaysia telah diketahui. Elok lah DAP memikirkan siapa yang perlu diketengahkan untuk diangkat sebagai ketua pembangkang yang baharu setelah Datuk Seri Anwar Ibrahim tiga kali gagal menjadi Perdana Menteri.

Mungkin, DAP yang mempunyai majoriti di dalam PH, memikirkan untuk mempergunakan pula Mat Sabu sebagai ketua pembangkang.

Mungkin Presiden AMANAH itu akan lebih berjaya daripada Anwar. Belum cuba belum tahu. Apa yang lekehnya Mat Sabu jika dibandingkan dengan Anwar.


Sistem pengundian elektronik sedang dikaji SPR: Wan Junaidi

Datuk Seri Dr Wan Junaidi Tuanku Jaafar memberitahu Dewan Rakyat hari ini pihak Suruhanjaya Pilihan Raya (SPR) ketika ini diperingkat kajian untuk melaksanakan sistem pengundian secara elektronik.

Menteri di Jabatan Perdana Menteri (Parlimen dan Undang-undang) berkata pelaksanaan sistem itu akan membolehkan pengundi menjalankan tanggungjawab mereka walaupun berada di luar kawasan selain berpeluang menjalankan tanggungjawab mereka tanpa mengganggu tugas mereka.

“Ramai orang Sabah dan Sarawak berada di Semenanjung, begitu juga sebaliknya yang sepatutnya diberi peluang mengundi tanpa mengganggu tugas mereka, malah mereka boleh mengundi di tempat mereka berada.

“Ia dalam kajian SPR mengenai mekanismenya,” katanya dipetik laporan BH.

Wan Junaidi memberi jawapan kepada soalan tambahan Dr Kelvin Yii Lee Wuen (PH-Bandar Kuching) pada sesi soal jawab lisan di Dewan Rakyat.

Kelvin Yii ingin tahu sama ada kerajaan bersedia meminda akta sedia ada bagi membolehkan pengundi muda mengundi dari universiti atau kolej mereka bagi meningkatkan peratusan mengundi dalam kalangan golongan terbabit.

Pada masa sama, Wan Junaidi berkata, kajian mendalam perlu dilaksanakan bagi mewajibkan pengundian dalam kalangan rakyat berusia 18 tahun ke atas kerana ia membabitkan banyak implikasi.

Beliau berkata, kaedah itu mungkin boleh dilaksanakan di kawasan bandar, namun ia boleh menyebabkan implikasi lain jika diwajibkan buat pengundi luar bandar.

Selain itu, katanya, kerajaan belum bercadang memasukkan silibus mengenai subjek politik dalam pendidikan sekolah menengah, sebaliknya melaksanakan program ke sekolah dan universiti bagi memberi maklumat mengenai tanggungjawab mereka sebagai pengundi.


8 Disember keputusan rayuan Najib dipenjara 12 tahun, denda

Mahkamah Rayuan akan membuat keputusan berhubung rayuan bekas Perdana Menteri, Datuk Seri Najib Razak terhadap sabitan dan hukuman 12 tahun penjara dan denda RM210 juta, dikenakan terhadapnya setelah didapati bersalah menyeleweng RM42 juta dana SRC International Sdn Bhd (SRC), 8 Disember ini.

Tarikh itu dimaklumkan melalui kenyataan media Pejabat Ketua Pendaftar Mahkamah Persekutuan, Istana Kehakiman Putrajaya yang dikeluarkan hari ini.

Rayuan Najib akan diputuskan panel tiga hakim Mahkamah Rayuan diketuai Hakim Datuk Abdul Karim Abdul Jalil, yang bersidang bersama-sama Hakim Datuk Has Zanah Mehat dan Hakim Datuk Vazeer Alam Mydin Meera, pada jam 9 pagi.

Najib merayu keputusan Mahkamah Tinggi Kuala Lumpur pada 28 Julai tahun lalu yang menjatuhkan hukuman itu selepas mendapati beliau bersalah atas tujuh tuduhan pecah amanah jenayah (CBT), pengubahan wang haram dan menyalahgunakan kedudukan, membabitkan RM42 juta dana SRC.

SRC ialah subsidiari kepada syarikat pelaburan berdaulat negara, 1Malaysia Development Berhad (1MDB).

Najib kini dibebaskan selepas diikat jamin sebanyak RM2 juta dengan dua penjamin sementara menunggu rayuan.

Pada 28 Julai tahun lalu, Hakim Mahkamah Tinggi, Mohd Nazlan Mohd Ghazali menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahguna kedudukannya.

Bagaimanapun, beliau hanya perlu menjalani hukuman penjara selama 12 tahun selepas hakim memerintahkan semua hukuman penjara berjalan serentak.

Sementara itu, panel hakim Mahkamah Rayuan sama yang mendengar rayuan Ahli Parlimen Pekan itu selama 15 hari bermula 5 hingga 8 April lalu, 12 hingga 15 April dan 19 hingga 22 April dan atas permohonan pembelaan, panel memutuskan melanjutkan prosiding dari 27 hingga 28 April serta 18 Mei lalu.

Dalam prosiding rayuan berkenaan, Najib diwakili peguam Tan Sri Muhammad Shafee Abdullah manakala Timbalan Pendakwa Raya, Datuk V Sithambaram bertindak bagi pihak pendakwaan

Najib memfailkan notis rayuannya pada 30 Julai tahun lalu yang mana dalam petisyen rayuan itu beliau mengemukakan 307 alasan kenapa dirinya tidak patut didapati bersalah terhadap semua tuduhan berkenaan.

Antara alasan dikemukakan Najib ialah Hakim Mohd Nazlan gagal menimbangkan ahli perniagaan dalam buruan, Low Taek Jho atau Jho Low menipu dan memanipulasi akaun bank miliknya ketika mensabitkan beliau terhadap tujuh tuduhan terbabit.

Beliau berkata, Mohd Nazlan terkhilaf dalam fakta dan undang-undang melalui penemuannya bahawa pembabitan Jho Low dalam arahan pengeluaran dana dan keterangan lain yang menunjukkan kegunaan dana SRC untuk kepentingan lelaki itu termasuk RM42 juta iaitu perkara pokok dalam tuduhan, bukan keterangan yang memihak kepadanya.

Hakim itu didakwa terkhilaf dari segi fakta dan undang-undang apabila mendapati beliau ada kepentingan dalam SRC danmembuat dapatan bahawa dana RM42 juta yang dimasukkan ke dalam akaun beliauadalah milik SRC serta gagal menghargai bahawa ia datang daripada Ihsan Perdana Sdn Bhd yang tidak diperincikan dalam kertas tuduhan.

Mohd Nazlan juga didakwa terkhilaf apabila membuat dapatan pembelaannya mengenai sumbangan Raja Arab Saudi, Almarhum Raja Abdullah Abdul Aziz Al Saud, melalui tiga surat adalah cerita dibuat-buat.


Covid-19: Thailand rancang isytihar endemik pada Julai

Thailand akan menyertai beberapa negara lain, termasuk Malaysia, untuk mengisytiharkan Covid-19 sebagai penyakit endemik pertengahan tahun ini.

Covid-19 akan dikeluarkan daripada status wabak atau pandemik pada Julai, setelah lebih dua tahun Thailand dan dunia melalui suasana sukar sejak mula dikesan pada akhir 2019 di Wuhan, China.

“Jika semuanya berjalan mengikut perancangan,” umum Jawatankuasa Penyakit Berjangkit Kebangsaan semalam.

Status endemik itu termasuk memansuhkan keperluan ujian untuk semua pengembara dan memakai pelitup muka di kebanyakan persekitaran awam, kecuali individu yang positif dan kawasan yang dianggap “berisiko tinggi”, kata Setiausaha Tetap Kementerian Kesihatan Awam Thailand, Kiattiphum Wongrajit.

Menteri Kesihatan Anutin Charnvirakul berkata bagi mencapai matlamat itu, beberapa langkah akan dilaksanakan seperti pengurusan vaksinasi, rawatan perubatan untuk pesakit Covid-19, langkah saringan dan pemantauan serta sekatan perjalanan.

Pengarah Jabatan Kawalan Penyakit Opas Karnkawinpong, bagaimanapun berkata kematian berkaitan Covid-19 tidak boleh melebihi satu dalam 1,000 kes atau 0.1 peratus untuk membolehkan endemik diisytihar sepenuhnya.

Pada masa ini, kadar kematian masih melebihi ambang pada 0.19 peratus hingga 0.2 peratus, dengan kebanyakan kes melibatkan warga emas atau penghidap penyakit asas.

Sebelum memasuki fasa endemik, pegawai kesihatan akan melaksanakan pelan empat bulan dalam empat fasa, menurut seorang lagi pegawai kesihatan, Kiattiphum Vongrachit.

Mulai sekarang hingga April, tumpuan akan diberikan kepada mengurangkan jangkitan Covid-19 dan pesakit yang mengalami kes teruk. Dari April hingga Mei, kes Covid-19 di Thailand dijangka menurun secara beransur-ansur.

Dari akhir Mei hingga Jun, kes harian baharu mesti dihadkan hanya 1,000 hingga 2,000. Dan akhirnya, mulai Julai dan seterusnya, Thailand akan mengisytiharkan Covid-19 sebagai endemik.

Semalam Kementerian Kesihatan Thailand melaporkan sebanyak 24,592 jangkitan baharu Covid-19, dengan 52 daripadanya adalah pengembara asing.

Jumlah kematian juga meningkat kepada 68 kes, dengan 21,371 pesakit telah sembuh semalam.

Sejak awal 2020 lalu hingga semalam, Thailand mencatat kumulatif positif sebanyak 3,161,241 kes, kelima tertinggi dalam kalangan negara-negara ASEAN selepas Indonesia, Filipina, Malaysia dan Vietnam.

Daripada jumlah itu, seramai 2,911,447 pesakit telah sembuh, 226,151 masih dirawat di hospital dan 23,643 kes kematian dilaporkan. – Agensi


Kencing berdarah petanda penyakit kronik

Apabila air kencing bertukar kepada warna yang tidak normal seperti biasa, pastinya akan timbul pelbagai persoalan. Lebih-lebih lagi, apabila air kencing tiba-tiba berwarna merah atau berdarah, anda mesti fikir adakah ia berbahaya atau tidak?

Masalah kencing berdarah atau pun dikenali sebagai Haematuria adalah salah satu gejala paling menakutkan untuk sesiapa yang mengalaminya.

Menurut Pakar Urologi, Pantai Hospital Penang, Dr. Surayne Segaran, lebih kurang 15 peratus daripada pesakit yang mengalami gejala ini didapati mengalami kanser di buah pinggang atau pundi kencing. Selain kanser, gejala ini boleh juga disebabkan oleh batu karang atau jangkitan kuman,” jelasnya.

Tambah Dr. Surayne, dalam kalangan wanita, jangkitan kuman dalam air kencing lebih kerap dikesan, manakala batu karang dan kanser lebih kerap dihidapi oleh lelaki.

Risiko kanser juga berkaitan umur pesakit yang mengalami gejala ini, dan lebih kerap dikesan dalam kalangan mereka yang berumur 60 tahun ke atas.

“Darah dalam air kencing mungkin berasal daripada sebarang organ di sistem aliran air kencing, termasuk buah pinggang, ureter (saluran di antara pundi kencing dan buah pinggang), pundi kencing atau kelenjar prostat.

“Ini bergantung kepada puncanya, pendarahan ini mungkin berkaitan gejala lain seperti sakit belakang, demam, dan rasa pedih atau tidak puas apabila membuang air kecil. Walaupun pendarahan tidak berasa sakit, keadaan yang berbahaya mungkin masih ada dan pemeriksaan terperinci diperlukan untuk menentukan puncanya,” jelasnya.

Menjelaskan lebih lanjut tentang darah yang tidak boleh dilihat, beliau berkata, keadaan ini boleh berlaku tanpa seseorang mengalami apa-apa gejala lain dan biasanya dikesan apabila menjalani pemeriksaan rutin.

Dalam keadaan ini ujian air kencing perlu diulangi dan sekiranya darah dikesan sekali lagi, pemeriksaan yang lanjut diperlukan.

“Lebih kurang tiga peratus daripada pesakit yang mengalami gejala ini akan disahkan menghidapi kanser. Keadaan ini kadangkala disebabkan oleh penyakit atau kegagalan fungsi buah pinggang, dan boleh berlaku bersama dengan tekanan darah tinggi, kaki yang bengkak dan kencing yang berbuih (disebabkan kandungan protein tinggi dalam air kencing).

“Kencing yang mengandungi ketulan darah beku adalah satu gejala yang amat merisaukan kerana ketulan ini mungkin menyekat aliran air kencing dengan sepenuhnya. Dalam keadaan ini kemungkinan besar pesakit yang mengalami masalah ini perlu masuk ke hospital untuk menerima rawatan kecemasan dan seterusnya untuk menjalani pemeriksaan untuk menentukan punca pendarahan,” ujarnya.

Dalam pada itu, ujian yang diperlukan untuk menentukan punca darah dalam air kencing bergantung kepada gejala lain yang dialami oleh pesakit.

Pakar dalam bidang urologi biasanya mengendalikan pemeriksaan diagnostik berkaitan saluran kencing, serta rawatan seterusnya jika diperlukan.

Pada peringkat awal, ujian air kencing dan ujian darah diperlukan untuk mengesan jangkitan kuman dalam air kencing, dan menentukan fungsi buah pinggang.

“Rawatan untuk pendarahan dalam air kencing bergantung kepada punca pendarahan. Contohnya, jangkitan kuman boleh dirawati dengan ubat antibiotik, manakala batu karang boleh dipecahkan dengan menggunakan gelombang kejutan dari luar badan, atau dengan laser dengan kaedah endoskopik (menggunakan kamera yang halus melalui saluran semula jadi badan).

“Jika pesakit mengidap kelenjar prostat yang bengkak, ia boleh dirawat dengan ubat, atau mungkin memerlukan pembedahan secara endoskopi. Kanser di buah pinggang biasanya memerlukan prosedur untuk membuang organ itu, tetapi kebanyakan pakar urologi mahir melaksanakan prosedur ini dengan kaedah ‘lubang kunci’ (laparoskopik) yang membenarkan pemulihan yang lebih pantas berbanding dengan pembedahan terbuka,” jelasnya.

“Tidak kira puncanya, setiap penyakit boleh dirawati dengan lebih berkesan kalau ia dikesan pada peringkat awal. Sesiapa yang mengalami gejala kencing berdarah harus dapatkan nasihat perubatan dengan segera,” nasihat beliau.


Selepas KJ kata Pak Syeikh kawan baik Zahid, anak murid tertekan

Pengerusi Barisan Nasional (BN) Datuk Seri Ahmad Zahid Hamidi semakin tertekan susulan peningkatan sokongan, termasuk daripada ahli UMNO sendiri, kepada Perikatan Nasional (PN), tatkala hari pengundian Pilihan Raya Umum Ke-15 (PRU-15) semakin hampir.

Mendakwa PN akan bekerjasama dengan PH membentuk kerajaan, Zahid terlupa bahawa beliau sendiri pernah mengeluarkan kenyataan UMNO akan bekerjasama dengan DAP ketika krisis pentadbiran kerajaan PH dan PN di Perak sebelum ini.

Menjawab kempen mengatakan ‘satu undi untuk BN adalah sama dengan memberi undi kepada Zahid menjadi Perdana Menteri’ Presiden UMNO itu hari ini (8 November 2022) mendakwa satu undi untuk PN sebenarnya bermaksud satu undi untuk PH.

Tekanan yang dihadapi beliau diluahkan lagi dengan mengatakan “Bukankah Pengerusi PN yang beriya-iya mahu bersama PH sebelum ini? Maka tidak mustahil PN akan bekerjasama juga dengan PH akhirnya, terutama setelah gagal peroleh cukup kerusi untuk bentuk kerajaan.”

Sebelum ini, calon BN kerusi Parlimen Sungai Buloh Khairy Jamaluddin berkata:

“Siapa kawan baik Zahid ni? KJ ka Anwar? Siapa yang ada rakaman telefon ni dengan Anwar? Saya ka Zahid… Jadi fikir-fikirlah. Kalau nak tolak Zahid sangat akhir-akhirnya you punya Pak Syeikh sendiri yang akan ada ‘deal’ dengan Zahid. Apa you nak cakap nanti?,” kata Khairy atau KJ.

Untuk rekod, ketika krisis di Perak, PN mengambil alih pentadbiran daripada PH dengan Datuk Seri Ahmad Faizal Azumu kekal sebagai Menteri Besar dengan mendapat sokongan UMNO.

Namun kemudian UMNO inginkan jawatan Menteri Besar hingga menimbulkan krisis pentadbiran sekali lagi, dengan Zahid mengeluarkan kenyataan UMNO sedia bekerjasama dengan PH dan DAP.

Untuk mengelak DAP dan PH kembali berada bersama UMNO memimpin kerajaan Perak, PN bersetuju memberi sokongan kepada Datuk Seri Saarani Mohamad sebagai Menteri Besar.

Sejarah juga membuktikan Zahid dan Pengerusi PH Datuk Seri Anwar Ibrahim sentiasa bekerjasama dalam mengatur suasana politik negara. Anwar dan Zahid sebelum ini sudah diketahui umum sangat rapat sejak zaman Pemuda UMNO lagi.

Ketika hendak menjatuhkan kerajaan PN pimpinan Tan Sri Muhyiddin tahun lalu, BN juga bekerjasama dengan PH untuk memberi tekanan, sehingga akhirnya Datuk Seri Ismail Sabri Yaakob dilantik menjadi Perdana Menteri.

Agenda Daily sebelum ini juga pernah mendedahkan satu klip audio suara mirip Anwar dan Zahid sedang berbincang strategi politik ketika PAU 2020 pada Mac tahun lalu, tular di media sosial.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Pertengahan bulan lalu pula, Ketua Penerangan Bersatu Datuk Wan Saiful Wan Jan mendedahkan beliau menerima maklumat mengatakan kononnya Anwar dan Zahid mengadakan perbincangan sulit berhubung PRU-15 ini.

Menurut Wan Saiful beliau telah diberitahu oleh rakan dalam Pakatan Harapan (PH) bahawa perbincangan teramat sulit antara team Zahid dan team Anwar berjalan lancar.

Menyusul kemudian, Presiden PAS Tan Sri Abdul Hadi Awang mendedahkan satu muslihat antara UMNO serta BN dan PH dalam menghadapi PRU-15 pada 19 November ini.

Menurutnya UMNO akan memastikan BN menang kurang kerusi untuk memberi laluan kemenangan besar kepada PH dalam pilihan raya ini, sebelum kedua-duanya membentuk kerajaan sekiranya jumlah kerusi dimenangi mencukupi untuk berbuat demikian.

Ia disusuli dengan kenyataan Pengerusi PN Tan Sri Muhyiddin Yassin yang mengatakan BN akan bekerjasama dengan PH membentuk kerajaan sekiranya jumlah kerusi kedua-duanya mencukupi untuk berbuat demikian.

Pengerusi Gerakan Tanah Air Tun Dr Mahathir Mohamad juga mengeluarkan kenyataan sama bahawa Zahid dan Anwar akan bekerjasama memastikan mereka dapat membentuk kerajaan.

Kedua-dua Zahid dan Anwar kemudian serentak menafikan dakwaan itu.

Namun, Sabtu lalu Zahid akhirnya mengakui BN mungkin terpaksa bekerjasama dengan ‘gabungan’ lain sekiranya gagal membentuk kerajaan majoriti selepas PRU ini.


Tengku Zafrul sahkan beri keterangan kepada SPRM semalam

Suruhanjaya Pencegahan Rasuah Malaysia (SPRM) telah selesai menyoal siasat bekas Menteri Kewangan Tengku Datuk Seri Zafrul Tengku Abdul Aziz, semalam, berhubung isu dana Program Jana Ekonomi Pemerkasaan Kontraktor Bumiputera Berwibawa (Jana Wibawa), semalam.

“Saya ingin mengesahkan bahawa saya telah memberi keterangan sebagai saksi bagi membantu siasatan Jana Wibawa kepada SPRM lewat petang semalam.

“Saya akan terus memberi kerjasama kepada mana-mana pihak berkuasa jika diperlukan. Terima Kasih,” katanya menerusi perkongsian di Facebook, hari ini (21 Februari 2023).

Tengku Zafrul yang kini Menteri Perdagangan Antarabangsa dan Industri kerajaan Pakatan Harapan-Barisan Nasional (PH-BN) meminta semua pihak memberi ruang kepada pihak berkuasa untuk menjalankan siasatan terhadap dakwaan penyelewengan yang dikaitkan dengan program itu.

Kelmarin, SPRM dalam kenyataan, berkata suruhanjaya itu akan memanggil Tengku Zafrul yang juga bekas Menteri Kewangan untuk memberi keterangan bagi membantu siasatan berhubung projek Jana Wibawa.

Ketua Pesuruhjaya SPRM, Tan Sri Azam Baki memaklumkan bahawa Tengku Zafrul akan dipanggil dalam masa terdekat.

Sebelum ini, Tengku Zafrul dilaporkan berkata, sepanjang pengetahuannya semasa menerajui Kementerian Kewangan sebelum ini, tiada ‘perbelanjaan’ yang tidak sepatutnya berlaku.

“Tapi itu setakat pengetahuan saya, biarlah SPRM buat siasatan mereka,” katanya.

Tengku Zafrul berkata, tiada apa yang perlu disembunyikan dan beliau sentiasa bersedia untuk memberi keterangan jika diminta berbuat demikian.


Bila saya tegur PMX, ada juga yang marah: Hassan Karim

Teguran yang dilihat agak keras terhadap Datuk Seri Anwar Ibrahim menyebabkan ada pihak tidak senang, kata Hassan Karim.

Ahli Parlimen PKR (Pasir Gudang) itu berkata kritikan dibuat terhadap Perdana Menteri (PMX) adalah bertujuan baik tetapi mengakui ada segelintir pihak tidak senang dengan kenyataannya sebelum ini.

Kadang-kala saya kritik juga dia, ada orang marah…tetapi tegur itu tegur sayanglah pemimpin kita,” katanya dipetik laporan FMT.

Hassan berkata demikian semasa berceramah yang diadakan dalam Dewan Undangan Negeri (DUN) Permatang malam tadi.

Jelasnya, Anwar yang mula memegang tampuk pemerintahan di Putrajaya pada penghujung November lalu kini giat menyelesaikan satu persatu masalah diwarisi daripada pentadbiran dahulu.

Beliau turut mengibaratkan pentadbiran presiden PKR itu sebagai bayi berusia tujuh bulan yang belum pandai berlari.

“Kita telah menunggu lama untuk beliau menjadi perdana menteri, rakyat kena sabar sikit…kalau bayi tujuh bulan anak itu belum pandai berlari.

“Jadi masalah negara ini besar dan banyak, tetapi beliau buat (selesai) satu demi satu,” katanya lagi.

Hassan sebelum ini dalam kenyataannya dilihat lantang dan tegas mengkritik Anwar dan kerajaan campuran yang dilihat lemah dalam menangani isu dihadapi rakyat.

Tiga puisi bertajuk Ku Simpan Risalah Reformasi di Dalam Peti, Kuasa Mengubah Segala-galanya dan Satu Deklarasi dihasilkan Hassan sebelum ini juga secara berkias mengkritik Anwar.

Puisi itu antara lain mendakwa Anwar menggadai prinsip perjuangan selain mempersoalkan perjanjian Pakatan Harapan (PH) dengan gabungan parti membentuk kerajaan perpaduan.


Polis tahan dua ahli Parti Sosialis halang penjawat awam

Polis menahan dua lelaki dipercayai Ahli Parti Sosialis Malaysia (PSM) kerana mengganggu ketenteraman awam dan menghalang penjawat awam menjalankan tugas di sebuah lot tanah persendirian di Chepor, Chemor di Ipoh, hari ini.

Ketua Polis Perak Datuk Mior Faridalathrash Wahid berkata pihaknya menerima panggilan bahawa terdapat sekumpulan lelaki menghalang dan mengganggu kerja-kerja pembersihan tanah serta mengancam keselamatan pekerja pemilik tanah berhampiran Taman Chepor Impian itu pada kira-kira 8.35 pagi.

“Pasukan polis telah dihantar ke lokasi berkenaan dan kumpulan lelaki itu gagal membuktikan hak pemilikan ke atas tanah tersebut dan pegawai polis bertugas menasihatkan mereka supaya bersurai bagi mengelakkan berlakunya perkara yang tidak diingini sedangkan mereka juga telah melakukan kesalahan pencerobohan.

“Setelah mendengar nasihat pihak polis, kebanyakan orang awam yang berkumpul di sana akur dan bersurai lalu beredar dari tempat kejadian namun dua lelaki tempatan yang memperkenalkan diri sebagai ahli PSM itu enggan bekerjasama dan tidak mahu beredar dari tempat kejadian malah melakukan provokasi kepada pegawai polis yang bertugas,” katanya dalam kenyataan di sini hari ini.

Sehubungan dengan itu, beliau berkata pihak polis terpaksa menjalankan tangkapan ke atas kedua-dua individu berkenaan di bawah Seksyen 186 dan 447 Kanun Keseksaan setelah memberi amaran sebanyak tiga kali bagi mengelakkan mereka terus menghasut orang ramai mengganggu ketenteraman awam dan pencerobohan, lapor Bernama.

Terdahulu, laman Twitter rasmi PSM hari ini memuat naik gambar di lokasi kejadian dan memaklumkan aktivis parti itu ditahan polis apabila sedang mempertahankan tanah pertanian petani di Chepor Impian dan mereka dibawa ke Ibu Pejabat Polis Daerah Ipoh.


Ada kleptokrat jadi TPM, tak tahu kabinet Anwar ini apa dia? soal Samsuri

Barisan Kabinet yang dibentuk dengan individu yang berdepan kes mahkamah dilantik memegang kuasa dalam kerajaan, tidak diketahui apa jenis kerajaan yang Datuk Seri Anwar Ibrahim sedang buat ketika ini.

Naib Presiden PAS, Dato seri Dr Ahmad Samsuri Mokhtar berkata pentadbiran yang dipimpin Perdana Menteri (PM) sekarang ini bukan kerajaan perpaduan seperti didakwa, malah ia tidak menepati kriteria dan syarat untuk membentuk kerajaan perpaduan seperti yang diwar-warkan oleh Anwar itu.

“Di saat rakyat Malaysia memerlukan sebuah pembaharuan politik dan pentadbiran kerajaan tahap paling baik tetapi nampaknya kita berundur ke belakang dengan posisi kabinet yang ada.

“Saya pun tak tahu kabinet itu dipanggil kabinet apa tapi tentunya bukan kerajaan perpaduan kerana syarat kerajaan perpaduan itu, semua parti bersama dalam pembentukan kerajaan sebagaimana yang dilakukan di Afrika Selatan dan di United Kingdom suatu masa dahulu.

“Jadi tentunya kerajaan ini bukan kerajaan perpaduan tetapi kerajaan yang diterajui oleh Pakatan Harapan (PH),” katanya dipetik laporan media.

Menteri Besar Terengganu itu juga berkata ramai yang menzahirkan rasa kecewa kerana anggota kabinet dilantik dalam kalangan bukan kalangan ahli yang bersih tetapi ‘kluster 47 kes mahkamah’.

“Saya rasa pertimbangan mereka dalam menentukan kabinet ini bukan melihat perkara yang sebegitu sebagaimana dilakukan oleh Perikatan Nasional (PN).

“Mereka  lebih melihat untuk menjaga posisi masing-masing tanpa mempertimbangkan keperluan dan ada wakil-wakil daripada negeri-negeri ini menyebabkan kita lihat orang yang kalah dalam pilihan raya.

“Tapi oleh kerana hubungan yang rapat dengan  kepimpinan, mereka terpaksa lagi dilantik memegang jawatan yang sangat penting,” ujarnya.

Justeru itu, beliau berharap pemerintahan baharu antara gabungan beberapa parti dapat bertahan lama bukan seperti 22 bulan dahulu.

“Jadi tengoklah berapa lama boleh bertahan kerajaan dibentuk dalam keadaan yang begitu rapuh ini.

“Saya percaya rakyat dahagakan perubahan yang lebih bersifat kekal berbanding dengan perubahan seperti ini,” tambah beliau.

Sementara itu, beliau berkata, kerajaan PAS sentiasa berjuang mempertahankan hak yang sewajarnya diperolehi rakyat dan negeri Terengganu.

“Kita mengambil sikap menghormati apa yang telah dinyatakan dalam perlembagaan dan telah membuat pembahagian kuasa diantara kerajaan negeri dan pusat pada senarai bersama.

“Dan kalau semua pihak memahami konsep ini insya-Allah saya percaya tidak ada kesan yang besar kepada negeri Terengganu kita.

“Sudah tentu saya percaya apa yang telah  termaktub dan di terima dalam  harus bergerak seperti mana keputusan lalu. Itu kita akan terus perjuangkan,” tambah Samsuri lagi.